text: Maailmankaikkeuden inertiaalisella laajenemisella ja lähekkäisten kappaleiden inertiaalisella etääntymisellä toisistaan tyhjiössä ei ole eroa; edellinen on sama ilmiö kuin jälkimmäinenkin, mutta laajemmissa mittasuhteissa.


title: Maailmankaikkeuden metrinen laajeneminen

text: Kun kappaleet gravitaation vaikutuksesta ovat sidoksissa toisiinsa, ne eivät enää etäänny toisistaan. Itse asiassa Andromedan galaksi, jonka gravitaatio sitoo Linnunradan galaksiin, "lähestyy" meitä eikä etäänny. Paikalliseen ryhmäämme kuuluvien galaksien välinen gravitaatiovuorovaikutus on muuttanut siihen kuuluvien kappaleiden inertiaalista liikettä siten, että kosmologinen laajeneminen ei sen sisällä vaikuta. Paikallisen ryhmän ulkopuolella inertiaalinen laajeneminen on mitattavissa, vaikka systemaattiset gravitaatioilmiöt merkitsevätkin sitä, että yhä laajemmat osat avaruutta tulevat jäämään pois "Hubblen virrasta" ja muodostavat lopulta sidottuja, laajenemattomia galaksien superjoukkoja. Tällaiset tulevat tapahtumat voidaan ennustaa, jos tunnetaan tarkoin, kuinka Hubblen virta muuttuu sekä niiden kappaleiden massat, jotka aikanaan sitoutuvat gravitaation vaikutuksesta toisiinsa. Nykyisin Paikallista ryhmäämme vetää gravitaatiovoimilla puoleensa joko Shapleyn superjoukko tai "Suuri attraktori", joihin galaksimme tulisi lopulta liittymään, ellei pimeä energia vaikuttaisi, eivätkä nämä sen jälkeen enää etääntyisi meistä.


text: Siitä, että metrinen laajeneminen vastaa inertiaalista liikettä, seuraa, että paikallisesti aineen "purkautumista" tyhjiöön voidaan kuvata FLRW-geometrialla, samalla joka kuvaa koko maailmankaikkeuden laajenemista ja joka oli myös yksinkertaisemman Milnen maailmankaikkeuden pohjana, jossa gravitaation vaikutusta ei otettu huomioon. Erityisesti yleinen suhteellisuusteoria ennustaa, että valo edelleen liikuu nopeudella "c" laajenevassa avaruudessa olevan aineen suhteen.


text: Tilanne muuttuu jonkin verran, kun malliin lisätään pimeä energia tai kosmologinen vakio. Tyhjiön energiatiheydestä aiheutuva kosmologinen vakio vaikuttaa ikään kuin kappaleiden välillä olisi hylkimisvoima, joka olisi suoraan (ei siis kääntäen) verrannollinen niiden etäisyyteen. Toisin kuin inertia, se aktiivisesti "työntää" toisistaan poispäin kappaleita, jotka gravitaatio sitoo yhteen, ja jopa yksittäisiä atomeja. Kuitenkaan se ei saa kappaleita jatkuvasti laajenemaan tai hajoamaan; elleivät ne pysy hyvin löyhästi koossa, ne yksinkertaisesti asettuvat tasapainotilaan, jossa ne vievät hieman enemmän tilaa kuin muutoin veisivät, mutta ero on niin pieni, ettei se ole havaittavissa. Kun maailmankaikkeus laajenee ja aine siinä tulee harvemmaksi, gravitaatiovoimat heikkenevät, sillä ne ovat verrannollisia tiheyteen, kun taas kosmologinen työntämisvoima vahvistuu; täten ΛCDM-maailmankaikkeuden lopullinen kohtalo on laajeta yhä nopeammin sen tiheyden pienetessä. Paikallisesti maailmankaikkeuden kiihtyvän laajenemisen ainoa havaittava vaikutus kuitenkin on kaukaisten galaksien etääntyminen ja siitä aiheutuva punasiirtymä; gravitaation koossa pitämät kohteet kuten Linnunrata eivät laajene, ja Andromedan galaksi lähestyy meitä siinä määrin nopeasti, että noin kolmen miljardin vuoden kuluttua se ja Linnunradan galaksi yhdistyvät, ja on myös todennäköisestä, että yhdistynyt supergalaksi lopulta yhdistyy Neitsyen galaksijoukkoon. Sitä vastoin kaukaisemmat galaksit etääntyvät yhä nopeammin, ja lopulta niiden valo punasiirtyy näkyvän valon aallonpituusalueen ulkopuolelle.


text: Perustavalla tasolla maailmankaikkeuden laajeneminen on maailmankaikkeuden laajimpia mittasuhteita koskeva ilmiö. Kosmologisilla etäisyyksillä toisistaan olevien pisteiden etäisyys kasvaa ajan kuluessa, mikä saa aikaan jäljempänä kuvailtuja seurauksia. Tätä maailmankaikkeuden ominaisuutta voidaan luonnehtia yhdellä parametrilla, jota sanotaan skaalatekijäksi. Se on ajan funktio, ja joka hetki sillä on sama arvo koko avaruudessa. Olisikin kosmologisen periaatteen vastaista, että se olisi myös paikan funktio. Tavanomaisesti skaalatekijä määritellään niin, että sen nykyinen arvo on 1, ja koska maailmankaikkeus laajenee, skaalatekijä oli menneinä aikoina pienempi kuin 1, tulevina aikoina suurempi. Ekstrapolomalla joitakin kosmologisia malleja ajassa taaksepäin päädytään lopulta hetkeen, jolloin skaalatekijä oli nolla; nykyisen kosmologisen tietämyksen mukaan näin oli 13,798 ± 0,037 miljardia vuotta sitten. Jos maailmankaikkeuden laajeneminen jatkuu ikuisesti, skaalatekijä kasvaa rajatta. Periaatteessa ei ole mitään syytä, miksi laajenemisen olisi välttämättä oltava monotonista, ja onkin olemassa malleja, joissa skaalatekijä jossakin vaiheessa tulevaisuudessa alkeaa pienetä. Tällöin maailman kaikkeuden laajeneminen lakkaisi ja se alkaisi supistua.


text: Avaruuden laajenemista havainnollistetaan usein malleilla, jotka näyttävät vain avaruuden koon tietyllä hetkellä ja jättävät aikaulottuvuuden implisiittisesti pääteltäväksi.


text: "Muurahainen kuminauhalla" -mallissa kuvitellaan, että pistemäiseksi idealisoitu muurahainen kulkisi vakionopeudella täysin kimmoista ja jatkuvasti venyvää nauhaa pitkin. Jos nauhaa venytetään ΛCDM-skaalatekijän mukaisesti ja ajatellaan muurahaisen liikkuvan valonnopeudella, tämä analogia on numeerisesti osuva: muurahaisen paikka kullakin ajanhetkellä vastaa punaista viivaa edellä olevassa diagrammissa.


text: "Kumilevymallissa" nauha korvataan litteällä kaksiulotteisella kumilevyllä, joka laajenee yhtä lailla kaikkiin suuntiin. Toisen paikkaulottuvuuden lisääminen tekee paremmin mahdolliseksi kuvata avaruuden geometrian paikallisia poikkeamia levyn paikallisen kaarevuuden avulla.


text: "Ilmapallomallissa" litteä levy on korvattu ilmapallolla, joka laajenee puhallettaessa. Ilmapallolla on positiivinen Gaussin kaarevuus, vaikka havainnot viittaavat siihen, että todellinen maailmankaikkeus on avaruudellisesti laakea, mutta tämä epäyhteensopivuus voidaan poistaa olettamalla, että ilmapallo on hyvin suuri niin, että sen pinta on havaintotarkkuuden rajoissa tasainen. Tämä vertaus on mahdollisesti harhaanjohtava, koska se virheellisesti antaa ymmärtää, että alkuräjähdys tapahtui ilmapallon keskipisteessä. Itse asiassa muut kuin ilmapallon pinnalla olevat pisteet eivät merkitse tässä havainnollistuksessa mitään, vaikka ilmapallo olisikin aikaisemmin ollut niiden kohdalla.


text: "Rusinapullamallissa" kuvitellaan rusinapullataikinan laajenevan uunissa. Taikina, joka vastaa avaruutta kokonaisuudessaan, laajenee, mutta rusinat, jotka kuvaavat gravitaation koossa pitämiä systeemejä, eivät laajene, ne vain etääntyvät toisistaan.


text: Kaikkiin näihin havainnollistuksiin liittyy se ongelma, että ne edellyttävät ulkopuolista voimaa, joka vaikuttaa "avaruuteen" koko ajan, jotta se laajenisi. Toisin kuin todellinen kosmologinen aine, kumilevyt ja pullataikinat pysyvät koossa sähkömagneettisten sidosvoimien vaikutuksesta eivätkä ne itsessään jatka laajemista mahdollisen alkuvetäisyn jälkeen.


text: Teknisesti avaruuden metrinen laajeneminen on yleisen suhteellisuusteorian Einsteinin kenttäyhtälöiden monien ratkaisujen ominaisuus, ja etäisyys mitataan Lorentzin intervallin avulla. Tämä selittää havainnot, joiden mukaan kaukaisemmat galaksit etääntyvät meistä nopeammin kuin lähemmät. Tämä säännönmukaisuus tunnetaan Hubblen lakina.


text: Ensimmäiset yleisen suhteellisuusteorian mukaiset mallit ennustivat, että maailmankaikkeus on dynaaminen ja että siinä oleva aine ei laajenisi vaan päin vastoin kutistuisi kokoon gravitaation vaikutuksesta. Einsteinin ensimmäinen ehdotus tämän ongelman ratkaisuksi oli kosmologisen vakion lisääminen hänen teoriaan niin, että se kumoaisi kutistumisen ja saisi aikaan staattista maailmankaikkeutta vastaavan ratkaisun. Mutta vuonna 1922 Alexander Friedman johti joukon yhtälöitä, Friedmannin yhtälöt, jotka osoittivat, että maailmankaikkeus saattaisi laajeta ja joista laajenemisnopeuskin voitiin laskea. Edwin Hubblen havainnot vuodelta 1929 viittasivat siihen, että kaikki kaukaiset galaksit näyttivät liikkuvan meistä poispäin, mikä sai monet tiedemiehet hyväksymään ajatuksen, että maailmankaikkeus laajenee.


text: Vaikka avaruuden metrinen laajeneminen voitiin päätellä Hubblen vuonna 1929 tekemistä havainnoista, Hubblea askarrutti kysymys siitä, mitä hänen mittaamastaan laajenemisvauhdista seuraa:


text: Itse asiassa Hubble oli oikeassa epäillessään, ettei maailmankaikkeus ollut niin pieni, tiheä ja nuori kuin mihin havainnot viittasivat. Myöhemmät tutkimukset osoittivat, että Hubble oli luullut kaukaisia HII-alueita kefeideiksi eikä hän myöskään ollut tuntenut eroa kefeidien ja heikkovaloisten RR Lyrae-tähtien kanssa, mistä aiheutuneen kalibrointivirheen vuoksi hän oli saanut Hubblen vakiolle arvoksi noin 500 km/s/Mpc, vaikka sen todellinen arvo on noin 71 km/s/Mpc. Tämä Hubblen vakion liian suuri arvo antoi maailmankaikkeuden iäksi noin 2 miljardia vuotta, mikä on pienempi kuin Maan ikä, ja galaksien havaitun tiheyden ekstrapolointi nopeasti laajenevaan maailmankaikkeuteen johti samassa suhteessa liian suureen aineen keskimääräiseen tiheyteen. Tämä tiheys oli niin suuri, että sen vaikutuksesta maailmankaikkeuden geometria olisi suljettu, mistä seuraisi myös loppurysäys vastaavan aika-asteikon rajoissa. Kun nämä virheet 1950-luvulla saatiin korjatuiksi, Hubblen vakion uusi pienempi arvo oli sopusoinnussa vanhempaa maailmankaikkeutta koskevien oletusten kanssa ja tiheys oli lähellä sitä, mitä geometrisesti laakea maailmankaikkeus edellytti.


text: Ennen kuin 1980-luvulla kehitettiin kosmisen inflaation mallit, ei osattu selittää, miksi maailmankaikkeus laajenee. Nämä mallit osoittivat laajenemisen tyhjiön hajoamisesta aiheutuvaksi ilmiöksi. Laajeneminen voidaan nyt selittää sen inflatorisen hajoamisprosessin yksityiskohtien avulla, joka tapahtui maailmankaikkeuden ensimmäisen 10 sekunnin aikana. Inflaation aikana metriikka kasvoi eksponentiaalisesti, mikä sai atomia pienemmän avaruuden alueen laajenemaan läpimitaltaan 100 miljoonan valovuoden laajuiseksi vastaavan pituisessa ajassa kuin silloin oli kulunut kaikkeuden alusta, noin 10 sekunnissa.


text: Laajenevassa avaruudessa etäisyys on dynaaminen, ajan mukana muuttuva suure. On useita tapoja, "etäisyysmittoja", joilla etäisyys voidaan määritellä kosmologiassa, mutta nykyiset tähtitieteilijät käyttävät tavallisesti mukana liikkuvaa etäisyyttä.


text: Metriikka määrittää etäisyyden vain läheisten, niin sanottujen "lokaalien" pisteiden välisen etäisyyden. Jotta etäisyys voidaan määrittää mielivaltaisen kaukaana toisistaan oleville pisteille, on pisteiden lisäksi määritettävä myös tietty käyrä, aika-avaruuden intervalli, joka yhdistää ne toisiinsa. Pisteiden välinen etäisyys saadaan tällöin määrittämällä tämän käyrän pituus kolmiulotteisessa avaruudessa. Mukana liikkuva etäisyys saadaan, kun tällaiseksi käyräksi valitaan käyrä, jonka kohdalla kosmologinen aika on vakio. Käytännössä mukana liikkuvaa etäisyyttä ei voida suoraan mitata Maasta käsin tehdyillä havainnoilla. Kaukaisten kohteiden etäisyyksien määrittämiseksi tähtitieteilijät mittaavat yleensä standardikynttilöiden luminositeetin taikka kaukaisten galaksien punasiirtymäkertoimen 'z' ja muuntavat nämä mittaustulokset sitten etäisyyksiksi jonkin tietyn aika-avaruuden mallin, esimerkiksi lambda-CDM-mallin avulla. Itse asiassa juuri tällaisten mittausten avulla todettiin, ettei mikään viittaa siihen, että laajeneminen olisi hidastumassa.


text: Maailmankaikkeuden malleja kehittäneet teoreettiset kosmologit ovat ottaneet työnsä lähtökohdaksi muutamia järkeenkäypiä oletuksia. Niiden avulla he ovat johtaneet malleja, joissa avaruuden metrinen laajeneminen on uskottava ilmiö. Tärkeimmät näistä oletuksista ovat:Huolellisilla kokeilla on tutkittu, ovatko nämä oletukset päteviä ja havaintojen mukaisia. Havaitseva kosmologia on antanut varsin vakuuttavia todisteita, jotka tukevat näitä oletuksia.Sitä, että fysiikan lait ovat samat kaikissa paikoissa ja kaikkina aikoina, on viime aikoihin saakka pidetty perustavana filosofisena oletuksena, ja se on nyt havaintojenkin perusteella varmistettu siltä osin kuin havaintoja tapahtumista eri aikoina ja eri paikoissa on voitu tehdä.


text: Vaihtoehtona laajenevan maailmankaikkeuden mallille on esitetty teorioita, joiden mukaan kaukaisten galaksien valon yleinen punasiirtymä ei johtuisikaan niiden etääntymisestä vaan erilaisista vuorovaikutusprosesseista, joissa niistä saapunut valo on matkan varrella menettänyt energiaansa. Ongelmana tällaisissa ns. väsyneen valon teorioissa kuitenkin on, että tällaiset Comptonin ilmiön kaltaiset prosessit ilmeisestikin saisivat valon kulkusuunnankin muuttumaan, jolloin nämä galaksit näkyisivät sumeammin kuin ne todellisuudessa näkyvät. Lisäksi galaksien etäisyyksiä on kyetty määrittämään myös punasiirtymästä riippumattomin menetelmin, eikä punasiirtymän havaittu riippuvuus etäisyydestä tue väsyneen valon teorioita.


text: Vuonna 2013 Christof Wetterich esitti, että yleisenä punasiirtymänä tunnettu ilmiö aiheutuisikin siitä, että maailmankaikkeuden ja kaikkien siinä olevien hiukkasten massa kasvaa hitaasti. Kun valo lähti kaukaisista galakseista, siellä olleiden atomien massa olisi ollut nykyistä pienempi, minkä vuoksi niiden elektronien energiatasot olisivat olleet nykyistä alemmat ja sen mukaisesti niiden spektriviivojen taajuus olisi ollut alun perinkin nykyistä pienempi.


title: Ami Hasan

text: Ami Hasan (s. 17. helmikuuta 1956, Helsinki) on suomalainen mainostoimistojohtaja. Hän on vuonna 1991 perustamansa mainostoimisto Hasan & Partnersin hallituksen puheenjohtaja. Hasan kuuluu Suomen juutalaiseen vähemmistöön.


title: Ami Hasan

text: Huhtikuussa 2017 Ami Hasan valittiin ensimmäinenä suomalaisena kansainvälisen luovan suunnittelun kattojärjestön Art Directors Club of Europen (ADC*E) presidentiksi.. Hän on istunut Cannesin kansainvälisen mainosfestivaalin tuomaristossa kahdesti, Clio-mainoskilpailun tuomaristossa kahdesti, The CUP-mainoskilpailun tuomaristossa kahdesti ja kerran D&AD-mainoskilpailun tuomaristossa. Hän on myös ainoana suomalaisena Cresta-mainoskilpailun Executive Juryn pysyvä jäsen. Suomessa hänet on palkittu useilla palkinnoilla ja kunnianosoituksilla, kuten Vuoden huiput -kilpailun Platinahuipulla. Vuonna 2003 Hasan toimi Vuoden huiput -kilpailun ylituomarina. Ami Hasan on myös luennoinut useissa korkeakouluissa ja seminaareissa Suomessa, muissa Euroopan maissa, Yhdysvalloissa ja Japanissa.


title: Ami Hasan

text: Ami Hasan kuului Marimekko Oyj:n hallitukseen 2008–2014.


title: Tiofeeni

text: Tiofeeni on aromaattinen heterosyklinen yhdiste, jonka kemiallinen kaava on CHS. Siitä käytetään myös nimiä "divinyleenisulfidi", "tiasyklopentadieeni" ja "tiofuraani".


title: Tiofeeni

text: Tiofeeni on normaaliolosuhteissa olomuodoltaan herkästi syttyvää, väritöntä nestettä, jolla pistävä haju. Tiofeenin moolimassa on 84,1 g/mol, sulamispiste − 38 °C, kiehumispiste 84 °C, suhteellinen tiheys 1,06 g/cm (vesi = 1,0 g/cm), leimahduspiste - 1 °C ja CAS-numero 110-02-1. Tiofeeni ei liukene veteen.


title: Tiofeeni

text: Tiofeeni hajoaa kuumentuessaan ja palaessaan, jolloin muodostuu muun muassa myrkyllisiä ja ärsyttäviä rikkioksideja.


title: Tiofeeni

text: Tiofeenia esiintyy kivihiilitervassa, josta sitä voidaan erottaa tislaamalla tai uuttamalla. Synteettisesti yhdistettä voidaan valmistaa eteenin ja rikkivedyn välisellä reaktiolla alumiinioksidin toimiessa katalyyttinä tai butaanin, butanolin, butanaldehydin tai furaanin ja rikin välisellä reaktiolla. Tiofeenia käytetään liuottimena sekä polymeerien, lääkkeiden ja lääkeiden synteesien lähtöaineena.


title: Tiofeeni

text: Lyhytaikainenkin altistus tiofeenille ärsyttää silmiä ja ihoa.


title: Jelena Baturina

text: Jelena Nikolaevna Baturina (, s. 8. marraskuuta 1963 Moskova, Neuvostoliitto) on venäläinen oligarkki. Hän omistaa rakennusyhtiö Intekon (). Hän on naimisissa Moskovan entisen pormestarin Juri Lužkovin kanssa, jonka väitetään junailevan edullisia kauppoja vaimolleen.


title: Jelena Baturina

text: Liike-elämän aikakauslehti "Forbes" listasi maaliskuussa 2007 hänet maailman 279. rikkaimmaksi henkilöksi. Hän on samalla Venäjän rikkain nainen. Baturinalla on kaksi lasta.


title: Jelena Baturina

text: Jelena Baturina aloitti uransa tehdastyöläisenä. Hän tapasi tulevan miehensä Juri Lužkovin vuonna 1987, ja he menivät naimisiin vuonna 1991. Samana vuonna Baturina perusti Inteko-yrityksen, joka valmisti muovista huonekaluja ja astioita. Myöhemmin yritys laajeni rakennusalalle ja lähti hurjaan nousuun aviomies Lužkovin tultua valituksi Moskovan pormestariksi.


title: Jelena Baturina

text: Vuonna 2007 Jelena Baturina haastoi "Forbesin" venäjänkielisen painoksen oikeuteen. Syynä oli erimielisyys lehden kannen sitaatista joulukuun 2006 numerossa. Varsinainen syy lienee itse artikkelin arkaluonteisessa väitteessä, jossa pormestari-aviomiehen arvioitiin junailleen edullisia kauppoja Baturinan yritykselle. Baturina voitti oikeudenkäynnin.


title: Maailma ja me

text: Maailma ja me oli Suomessa vuosina 1968–1992 ilmestynyt yhteiskunnallinen aikakauslehti, jota julkaisivat APN ja Suomi–Neuvostoliitto-Seura. Lehden päätoimittajina toimivat Osmo Helin vuosina 1968–1985 ja Ilkka Lappalainen vuosina 1985–1992. Vuodesta 1990 lehteä julkaisi oli nivalalainen MM-lehti.


title: Maailma ja me

text: "Maailma ja me" muistutti sisällöltään ja tyyliltään "Valittuja Paloja", mutta oli neuvostoliittolaismielinen.


title: Tanja

text: Tanja on naisen etunimi. Suomessa Tanjan nimipäivä on 13. lokakuuta.


title: Tanja

text: Nimi Tanja on lyhentymä nimestä Tatjana. Se perustuu latinankieliseen naisennimeen Tatiana, jonka maskuliininen vastine on Tatianus. Nimien taustalla on roomalainen sukunimi Tatius, jonka merkitys on epäselvä.


title: Tanja

text: Nimi Tatiana tuli tunnetuksi 200-luvulla kuolleen Pyhän Tatianan välityksellä. Hän oli ylhäissyntyinen kristitty, joka toimi Rooman seurakunnan diakonissana. Hän koki marttyyrikuoleman kieltäydyttyään uhraamasta muiden uskontojen jumalille.


title: Tanja

text: Väestörekisterikeskuksen mukaan nimi Tanja on Suomessa annettu runsaalle 12 000 henkilölle 1900-luvun alulta lähtien. Suosituimmillaan nimi on ollut 1960–1970-luvuilla, jolloin sen sai 6 627 henkilöä.


title: Tanja

text: Tanjasta on myös nimimuunnelmia, kuten Taina, Taija ja Tania.


title: Yleisurheilu kesäolympialaisissa 1920

text: Vuoden 1920 kesäolympialaisissa Belgian Antwerpenissä järjestettiin yleisurheilussa 29 kilpailutapahtumaa, kaikki miehille. Suomi ja Yhdysvallat olivat ylivoimaisesti parhaat yleisurheilujoukkueet. Molemmat hankkivat yhdeksän lajivoittoa.


title: Peter Van Petegem

text: Peter Van Petegem (s. 18. tammikuuta 1970 Opbrakel) on entinen belgialainen maantiepyöräilijä, kevään yhden päivän klassikkokilpailujen erikoismies. Kauteen 2007 uransa päättänyt Van Petegem on yksi yhdeksästä ajajasta, jotka ovat voittaneet Flanderin ympäriajon ja Pariisi-Roubaix´n samana vuonna.


title: Luettelo suomenkielisistä mangasarjoista

text: Suomeksi ilmestyneet mangasarjat.


title: Yoo Young-chul

text: Yoo Young-chul (; s. 1970) on eteläkorealainen sarjamurhaaja ja kannibaali. Hän on myöntänyt syyllistyneensä 21 murhaan syyskuusta 2003 lähtien. Hänet pidätettiin heinäkuussa 2004 ja todettiin syylliseksi 20 murhaan.


title: Yoo Young-chul

text: Yoo poltti uhreistaan kolme ja tuhosi vähintään yksitoista ruumista tunnistamiskelvottomiksi. Hän tunnusti syöneensä joidenkin uhriensa maksat. Uhrit olivat pääosin prostituoituja ja varakkaita, ikääntyneitä miehiä.


title: Yoo Young-chul

text: Korkein oikeus tuomitsi Yoon kuolemaan 19. kesäkuuta 2005. Tapaus herätti Etelä-Koreassa keskustelua, sillä kuolemanrangaistusta ei ole sovellettu käytäntöön vuoden 1997 jälkeen ja ennen Yoon tapausta oli pohdittu sen kieltämistä kokonaan.


title: Pianokvartetto

text: Pianokvartetto on yksi kamarimusiikin laji. Tavallisimmin soittimina ovat piano, viulu, alttoviulu ja sello. Toisinaan kuitenkin pianon ohella pianokvartetossa saattaa olla muitakin soittimia. Tästä esimerkkinä on vaikkapa Olivier Messiaenin "Ajan lopun kvartetto": viulu, sello, klarinetti, piano


title: Pianokvartetto

text: Pianokvartettoja kirjoittivat jo klassismin ajan säveltäjät, esimerkiksi Wolfgang Amadeus Mozart ja Ludwig van Beethoven. Lajin tärkein kukoistuskausi oli kuitenkin romantiikka, jolloin hienoja pianokvartettoja sävelsivät mm. Felix Mendelssohn, Carl Maria von Weber, Johannes Brahms, Robert Schumann, Antonín Dvořák, Gabriel Fauré, Max Reger, Camille Saint-Saëns ja Josef Suk. Myös suomalaisista säveltäjistä esimerkiksi Ilmari Hannikainen, Armas Launis, Arvo Laitinen, Helvi Leiviskä ja Uuno Klami ovat säveltäneet pianokvartettoja.


title: Howard Jones (metallilaulaja)

text: Howard Jones on yhdysvaltalainen metallimuusikko, joka tunnetaan parhaiten metalcore-yhtye Killswitch Engagen vuosien 2002–2012 laulajana. Vuonna 2012 Jones jätti yhtyeen terveyssyiden vuoksi. Hän ilmoitti syiksi pitkään toteamattomana olleen 2. tyypin diabeteksen, joka aiheutti hänelle väsymyksen, sekä toiseksi syyksi sen, ettei hän enää innostunut uuden albumin tekemisestä. Hän kertoi haastattelussa joutuneensa diabeteksen vuoksi kolmeksi päiväksi koomaan.


title: Howard Jones (metallilaulaja)

text: Ennen kuin Jones liittyi Killswitch Engageen, hän oli Blood Has Been Shed -nimisen mathcore-yhtyeen laulaja vuosina 1997–2004. Yhtye lopetti vuonna 2004, kun Jones oli Killswitch Engagen laulajana ja yhtyeen rumpali Justin Foley oli myös liittynyt Killswitch Engageen.


title: Howard Jones (metallilaulaja)

text: Killswitch Engagen jälkeen Jones on työstänyt projektia nimeltä Devil You Know yhdessä Francesco Artusaton (All Shall Perish) ja John Sankeyn (Devolved, Fear Factory ja Divine Heresy) kanssa. Yhtyeen debyyttialbumi "The Beauty of Destruction" julkaistiin vuonna 2014. Yhtye tunnetaan nykyään nimellä Light The Torch.


title: Howard Jones (metallilaulaja)

text: Howard Jones on yksi harvoista afroamerikkalaisista metallimuusikoista. Howard Jones noudattaa Straight Edge -elämäntyyliä.


title: Miehen tie (elokuva)

text: Miehen tie on suomalainen draamaelokuva vuodelta 1940. Se jäi talvisodassa kaatuneelta ohjaajalta Nyrki Tapiovaaralta kesken. Elokuva perustuu F. E. Sillanpään romaaniin "Miehen tie" (1932). Elokuvan valmistuttua Sillanpää oli juuri saanut Nobelin palkinnon.


title: Miehen tie (elokuva)

text: Elokuvan ohjasi loppuun Hugo Hytönen. Käytännössä elokuvan loppuun saattamisesta vastasi tuottaja Erik Blomberg vaimonsa Mirjami Kuosmasen kanssa. He muokkasivat käsikirjoitusta ja panivat henkilöiden tärkeysjärjestyksen uusiksi, sillä monet näyttelijät olivat Tapiovaaran tapaan kuolleet sotatoimissa. Hytösen vastuulle jäi henkilöohjaus. Eräitä kohtauksia oli kuvattava uudelleen ja tarinan kehittely oli saatava vastaamaan uutta tilannetta.


title: Miehen tie (elokuva)

text: Avausjaksossa maanviljelijä Paavo Ahrolan (Gunnar Hiilloskorpi) vaimo Anni (Irja Kuusla) tekee kuolemaa. Keväisen paljaassa luonnossa Paavo pohtii, miten jatkaa eteenpäin. Siementä pitää kylvää vakoon vaimon poismenosta huolimatta.


title: Miehen tie (elokuva)

text: Kesällä Paavo kohtaa entisen heilansa, Vormiston Alman (Mirjami Kuosmanen). Paavon ja Alman yhteinen eroottinen menneisyys esitetään takaumana. Käy selväksi, että Alma on Paavon todellinen rakkaus, jonka tielle tuli järkiavioliitto Jaskarin Annin kanssa.


title: Miehen tie (elokuva)

text: Syksy on Paavon levottoman etsinnän ja harhailun aikaa, etsikkoaikaa, joka on välttämätöntä hänen kehitykselleen, miehen tielle. Alma ei lupaa tulla Paavolle vielä, mutta joskus. Talvi tuo heidät lopullisesti yhteen.


title: Miehen tie (elokuva)

text: Blombergin mukaan "Miehen tiessä" pyrittiin säilyttämään mahdollisimman paljon Tapiovaaran henkeä, vaikkakin kokonaisuutta on luonnehdittu hienoisesti epätasaiseksi. Päänäyttelijöiden työtä on kiitetty luontevaksi ja monitahoiseksi. Päähenkilöiden mielenliikkeet vertautuvat vuodenaikoihin ja luonnon kiertokulkuun. Tv-kriitikko Arto Pajukallio nostaa esiin erityisesti George de Godzinskyn musiikin.


title: Kaisu Leppänen

text: Katri Sisko Juhontytär ”Kaisu” Leppänen (13. lokakuuta 1904 Turku – 4. maaliskuuta 1993 Helsinki) oli suomalainen näyttelijä. Hän teki Suomen Kansallisteatterissa yli neljä vuosikymmentä kestäneen uran, valkokankailla hän tulkitsi vahvoja naisrooleja. Kaisu Leppänen palkittiin Jussi-patsaalla vuonna 1949 naissivuosasta Mettälän Santrana elokuvassa "Ihmiset suviyössä".


title: Kaisu Leppänen

text: Hän oli näyttelijä Aarne Leppäsen sisar.


title: Kaisu Leppänen

text: Leppäsen teatteriura alkoi 17-vuotiaana, jolloin hän pääsi Suomen Kansallisteatteriin kuiskaajaksi. Suomen Näyttämöopiston hän suoritti 1927–1928. Leppänen sai koulun jälkeen kiinnityksen Kansallisteatteriin ja jäi sieltä eläkkeelle 1970. Hän näytteli teatterista yli 150 roolissa. Hänen vaikuttaviin roolisuorituksiinsa kuuluivat muun muassa "Niskavuoren" Loviisa, Elisabetin osa näytelmässä "Maria Stuart", leskirouva Gurmyskajan osa Aleksandr Ostrovskin näytelmässä "Metsä", Irina Arkadina Anton Tšehovin näytelmässä "Lokki" sekä äidin osa "Veren häissä".


title: Kaisu Leppänen

text: Leppänen debytoi valkokankailla 25-vuotiaana huonepalvelijan osassa mykkäelokuvassa "Korkein voitto". Hänen tunnetuimpia roolejaan ovat Mettälän Santra Valentin Vaalan elokuvassa "Ihmiset suviyössä" ja Töyryn emäntä Edvin Laineen suurelokuvassa "Täällä Pohjantähden alla". Onnistuneita tulkintoja olivat myös matami Röhelin elokuvassa "Kun on tunteet" sekä apuvaimo Lindgreenska "Pastori Jussilaisessa". Leppänen itse piti merkittävimpänä roolinaan Astrid Jönssonia Wilho Ilmarin elokuvassa "Vieras mies tuli taloon" vuodelta 1938. Leppäsen viimeiseksi filmityöksi jäi ruotsinkielisen rouvan osa Taavi Kassilan elokuvassa "Petos" vuonna 1988.


title: Kaisu Leppänen

text: Kaisu Leppäsen ensimmäinen aviopuoliso oli ohjaaja Ilmari Unho ja toinen näyttelijä Tauno Majuri. Leppäsen ja Unhon poika oli kuvaaja Pentti Unho (1928–1970).. Molemmat liitot päättyivät eroon.


title: Kaisu Leppänen

text: Muun muassa Panu Rajala on "Tampereen Teatterin historiassaan" (2004) sekoittanut Kaisa ja Kaisu Leppäsen.


title: Gheorghiu

text: Gheorghiu on romanialainen sukunimi, jota edustavat muun muassa seuraavat tunnetut henkilöt:Gheorghiu liittyy myös seuraaviin:


title: Aittojärvi (Taipaleenharju)

text: Aittojärvi on Pudasjärven kaupungissa Taipaleenharjun kylässä sijaitseva järvi. Se sijaitsee noin 15 kilometrin päässä kaupungin keskustaajamasta Kurenalta, ja noin 70 kilometriä Oulusta valtatien 20 eteläpuolella. Nimensä järvi lienee saanut jo varhain sen rannalle rakennetuista aitoista eränkäynnin, saaliin ja verkkojen säilyttämiseksi.


title: Aittojärvi (Taipaleenharju)

text: Järvi rajoittuu pohjoisrantaa lukuun ottamatta metsiin. Pohjoisrannalla on peltoja. Järven rantoja kiertävät laajat saraniityt. Vesikasvillisuutta on eniten järven länsipuolella, joka ajoittain on lähes kokonaan järvikortteen valtaama. Järveen laskee Sorvarinjärvestä lähtevä Sorvarinoja.


title: Aittojärvi (Taipaleenharju)

text: Järvessä on runsas vesilinnusto, ja se luokitellaankin valtakunnallisessa lintuvesiensuojeluohjelmassa kansainvälisesti arvokkaaksi kohteeksi. Siellä pesii 9–11 vesilintulajia, joiden vuotuinen kanta on 130–140 paria. Runsaslukuisimpia lajeja ovat muun muassa tukkasotka, haapana, sinisorsa ja tavi.


title: Näennäisviljely

text: Näennäisviljely on maanviljelyä, jossa pellot pidetään viljelyksessä Euroopan unionin yhteisen maatalouspolitiikan tukien avulla, mutta ei tähdätä laadullisesti tai varsinkaan määrällisesti hyvään satoon. Näennäisviljely saattaa olla kannattavampaa kuin hyvään satoon tähtäävä viljely Suomessa siksi, että suuri osa tulosta tulee viljelemiseen liittyvistä maataloustuista eikä enää kokonaan tuotannon myymisestä saadusta hinnasta.


title: Näennäisviljely

text: Näennäisviljelyssä käytetään vähemmän siemeniä ja lannoitteita, mahdollisesti myös kasvinsuojeluaineita kuin hyvään satoon tähtäävässä viljelyssä. Näin säästetään suoranaisia ainekustannuksia sekä myös konetunteja pellolla.


title: Näennäisviljely

text:
Osaan tuista ei ole liittynyt velvoitetta kerätä satoa pois pelloilta. Maataloustukien saamisen ehtona on hyvän maatalouskäytännön mukainen viljely
Näennäisviljelyn torjumiseksi EU on lisännyt tukiin jatkojalostusvelvoitteita.


title: Mark Messier Leadership Award

text: Mark Messier Leadership Award on jääkiekkoliiga NHL:n palkinto. Palkinto jaettiin ensimmäisen kerran kaudella 2006–2007, ja se oli aluksi kaksiosainen. Siitä jaettiin vuosittainen palkinto, sekä kauden aikana kuukausittainen viisi kertaa. Kuukausittaisista palkinnoista luovuttiin kaudella 2007–2008. Palkintoa sponsoroi Bridgestone.


title: Mark Messier Leadership Award

text: Palkinto annetaan pelaajalle, joka on osoittanut positiivista esimerkkiä jäällä, vaikutusta joukkuetovereihin ja omistautumista yhteisön toimintaan ja hyväntekeväisyyteen. Palkinnon saajan valitsee entinen jääkiekkoilija Mark Messier, jonka mukaan palkinto on nimetty.


title: Yleisurheilu kesäolympialaisissa 1928

text: Vuoden 1928 kesäolympialaisissa Amsterdamissa järjestettiin yleisurheilussa 27 kilpailutapahtumaa. Ensimmäistä kertaa yleisurheilutapahtumia oli olympiaohjelmassa myös naisille.


title: Amsterdamin julistus

text: Amsterdamin julistus on julistus humanismin perustavista periaatteista, joka on hyväksytty Kansainvälisen humanistisen ja eettisen liiton (IHEU) yleiskokouksessa vuonna 2002. Julistuksen perusajatukset tiivistettynä ovat seuraavat:


title: Clay Walker

text: Ernest Clayton "Clay" Walker, Jr. (s. 19. elokuuta 1969 Beaumont, Texas) on yhdysvaltalainen countrymusiikin laulaja.


title: Clay Walker

text: Walker on Ernest Clayton Walker Sr:n ja Danna Bush vanhin lapsi. Hänellä on sisko Kimberly ja veli Jared. Hän kiinnostui musiikista lapsuudessaan ja valmistui Vidor High Schoolista vuonna 1987.


title: Clay Walker

text: Walker sai levytyssopimuksen Giant Recordsilta, joka julkaisi hänen debyyttialbuminsa "Clay Walker" vuonna 1993. Siltä nousi listaykköseksi kolme singleä: "What's It to You", "Live Until I Die" ja "Dreaming With My Eyes Wide Open".


title: Clay Walker

text: Walker on jatkanut uraansa menestyksellä vuonna 1996 todetusta MS-taudista huolimatta. Uusin studioalbumi "Fall" julkaistiin 17. huhtikuuta 2007. Walkerilla on entisen puolisonsa Lorin kanssa kaksi tytärtä.


title: Yleisurheilu kesäolympialaisissa 1932

text: Vuoden 1932 kesäolympialaisissa Los Angelesissa järjestettiin yleisurheilussa 29 kilpailutapahtumaa, 23 miehille ja 6 naisille.


title: Lluís Sastre

text: Lluís Sastre Reus (s. 26. maaliskuuta 1986 Binisalem, Espanja) on espanjalainen jalkapalloilija, joka edustaa Real Valladolidia. Sastren pelipaikka on keskikenttäpelaaja.


title: Lluís Sastre

text: Sastre on aikaisemmin edustanut Mallorcaa, Barcelonaa, Real Zaragozaa ja Huescaa.


title: Dan Swanö

text: Dan Swanö (s. 10. maaliskuuta 1973, Finspångissa Itä-Götanmaalla, Ruotsissa) on ruotsalainen muusikko, lauluntekijä, laulaja, kitaristi, basisti, kosketinsoittaja, rumpali ja tuottaja, joista viimeiseksi mainitun tehtävissä hän on niittänyt ehkä eniten mainetta. Swanön toimialueeseen kuuluu lähinnä death metal sekä progressiivinen metalli sekä -rock.


title: Dan Swanö

text: Swanö on ollut erittäin usean yhtyeen johtomiehenä, joista eniten hän vaikutti yhtyeissä Edge of Sanity, Nightingale, Pan.Thy.Monium, Brejn Dedd, Unicorn, Infestdead ja Route Nine. Hän on toiminut myös kosketinsoittajana ja rumpalina Katatoniassa, soolokitaristina Ribspreaderissa, sekä viimeisimpänä rumpalina Bloodbathissa soittaen yhdellä täyspitkällä albumilla, "Resurrection through Carnagella". Swanö on ollut mukana lukuisissa muissakin, etenkin ruotsalaisten yhtyeiden tuotoksissa. Hänellä on oma kotistudio, Unisound, jossa lukuisat yhtyeet ovat käyneet nauhoittamassa tuotoksiaan.


title: Dan Swanö

text: Dan Swanö omaa multi-instrumentaalisuutensa lisäksi erittäin monialaisen lauluäänen, jonka avulla hän kykenee syvään death metal -örinään, rikassävytteiseen melodiseen ja puhtaaseen lauluun, syvään ja tummaan goottilaulutyyliin sekä myös thrash metalille ominaiseen huutolauluun.


title: Dan Swanö

text: Swanö on julkaissut myös sooloalbumi "Moontowerin" vuonna 1998 huolimatta hänen kiireisyydestään muussa metallimaailmassa.


title: Dan Swanö

text: Swanö työskentelee kaikesta aktiivisuudestaan huolimatta edelleen ruotsalaisen kotikaupunkinsa musiikkikaupassa johtavana myyntiassistenttina. Swanö on uransa aikana tehnyt erittäin pienen määrän live-esiintymisiä minkään yhtyeensä kanssa.


title: NHL-kausi 1996–1997

text: NHL-kausi 1996–1997 oli National Hockey Leaguen 80. kausi. Sarjassa pelasi 26 joukkuetta, ja jokainen pelasi 82 ottelua. Stanley Cupin voitti Detroit Red Wings suoraan neljässä loppuottelussa Philadelphia Flyersia vastaan.


title: NHL-kausi 1996–1997

text: Kausi oli Phoenix Coyotesin ensimmäinen, sillä Winnipeg Jets oli myyty Phoenixiin. Kausi oli puolestaan Hartford Whalersille viimeinen, kun joukkue siirtyi Pohjois-Carolinaan kauden loputtua. Kausi oli myös Mario Lemieux'n viimeinen kausi. Lemieux tosin teki vielä paluun NHL:ään vuonna 2000.


title: NHL-kausi 1996–1997

text: Kausi 1996–1997 oli myös erään aikakauden loppu, sillä viimeinenkin ilman kypärää pelannut pelaaja, Craig MacTavish, päätti uransa tähän kauteen.


title: NHL-kausi 1996–1997

text: "V = Voitot, H = Häviöt, T = Tasapelit, TM = Tehdyt maalit, PM = Päästetyt maalit, Pts = Pisteet"


title: NHL-kausi 1996–1997

text: " O = Ottelut, M = Maalit, S = Syötöt, Pts = Pisteet"


title: NHL-kausi 1996–1997

text:
"O = Ottelut, M = Maalit, S = Syötöt, Pts = Pisteet"
Palkintojenjakotilaisuus oli 19. kesäkuuta, 1997.
Seuraavat pelaajat pelasivat ensimmäisen NHL-ottelunsa kuluneella kaudella.


title: NHL-kausi 1996–1997

text: Seuraavat pelaajat lopettivat NHL-uransa kuluneeseen kauteen.


title: Patrick Lalime

text: Patrick Lalime (s. 7. heinäkuuta 1974 St. Bonaventure, Québec) on kanadalainen entinen jääkiekkomaalivahti. Hän pelasi urallaan NHL-sarjassa 444 ottelua vuosina 1996–2011.


title: Patrick Lalime

text: Lalime aloitti uransa QMJHL:ssä kaudella 1992–1993. Kauden päätteeksi hänet varattiin Pittsburgh Penguinsiin numerolla 156. Hän pelasi vielä yhden kauden QMJHL:ssä, ennen kuin aloitti ammattilaisuransa ECHL:ssä.


title: Patrick Lalime

text: Vuonna 1995 Pittsburgh palkkasi Lalimen farmijoukkueeseensa Cleveland Lumberjacksiin IHL:ään. NHL-debyyttinsä hän teki kaudella 1996–1997, kun Pittsburghin ykkösmaalivahti Tom Barrasso loukkaantui. Lalime teki NHL:n tulokasennätyksen oltuaan voittamaton ensimmäisissä 16 ottelussaan. Lalime voitti yhteensä 21 ottelua 39 pelistään. Hänet valittiin kauden jälkeen tulokkaiden tähdistökentälliseen. Kaudeksi 1997–1998 Lalime ei päässyt yhteisymmärrykseen Pittsburghin kanssa uudesta sopimuksesta ja pelasi kauden IHL-liigan Grand Rapids Griffinsissä. Loppukaudesta Pittsburgh kauppasi Lalimen pelaajaoikeudet Mighty Ducks of Anaheimiin vaihdossa keskushyökkääjä Sean Prongeriin.


title: Patrick Lalime

text: Anaheimissa hän ei pelannut otteluakaan, sillä hän vietti kauden IHL:n Kansas City Bladesissa, jossa hän voitti eniten otteluita liigan maalivahdeista ja hänet valittiin kauden päätteeksi ykköstähdistöön. Kesällä 1999 Lalime kaupattiin Ottawa Senatorsiin, josta Anaheim sai vastineeksi Ted Donaton ja Antti-Jussi Niemen pelaajaoikeudet. Kaudella 1999–2000 Ottawassa Lalime jakoi peliajan Ron Tugnuttin kanssa. Pikkuhiljaa hän nousi joukkueen kiistattomaksi ykkösmaalivahdiksi ja yleisön sankariksi. Kaudella 2002–2003 Lalime torjui Ottawan Presidents' Trophyn voittajaksi runkosarjan parhaana, mutta Ottawa hävisi Itäisen konferenssin finaaleissa tulevalle Stanley Cup -voittajalle New Jersey Devilsille. Lalime pelasi kauden aikana uransa ensimmäisen , kun hänet valittiin loukkaantuneen Ed Belfourin korvaajaksi.


title: Patrick Lalime

text: Kausi 2003–2004 ei sujunut Lalimelta niin hyvin, minkä seurauksena hänet myytiin St. Louis Bluesiin kesällä 2004, kun Ottawa teki sopimuksen maalivahti Dominik Hašekin kanssa. Seuraava kausi kuitenkin peruuntui NHL:n takia, eikä Lalime pelannut sinä kautena ollenkaan.


title: Patrick Lalime

text: Kaudella 2005–2006 Lalime otti St. Louisin paidassa vain neljä voittoa ja hävisi 18 kertaa. Hän pelasikin osan kaudesta AHL-liigan Peoria Rivermenin joukkueessa. Huonon kauden takia hän ei saanut jatkosopimusta St. Louisiin. Heinäkuussa 2006 Lalime teki vuoden mittaisen sopimuksen Chicago Blackhawksin kanssa. Kausi 2006–2007 meni Lalimelta kuitenkin pilalle selkävaivojen takia. Hän pelasi ensimmäisen pelinsä vasta tammikuussa 2007 Chicagon farmijoukkueessa Norfolk Admirals, jonne Lalime oli lähetetty kuntoutettavaksi. Loppukaudesta hän pelasi kuitenkin myös 12 ottelua Chicagossa ja hän sai vuoden jatkosopimuksen.


title: Patrick Lalime

text: Chicagossa kaudella 2007–2008 Lalime pelasi jälleen hieman paremmin ja voitti enemmän otteluita kuin hävisi. Hän sai kuitenkin lähteä kesällä 2008, kun Chicago palkkasi Cristobal Huet'n Nikolai Habibulinin kakkosmaalivahdiksi. Lalime teki tämän jälkeen kahden vuoden sopimuksen Buffalo Sabresin kanssa.


title: Patrick Lalime

text: Heinäkuussa 2011 Lalime ilmoitti lopettavansa uransa ja siirtyvänsä kanadalaisen urheilukanavan RDS:n jääkiekkoasiantuntijaksi.


title: Hornet

text: Hornet voi tarkoittaa ainakin seuraavia asioita:


title: Andrej Bajuk

text: Andrej Bajuk (18. lokakuuta 1943 Ljubljana – 16. elokuuta 2011) oli slovenialainen pankkiiri ja poliitikko. Hän johti lyhytaikaista oikeistohallitusta vuonna 2000.


title: Andrej Bajuk

text: Bajuk syntyi Ljubljanassa, mutta hänen perheensä lähti maasta toukokuussa 1945. He viettivät kolmisen vuotta pakolaisleireillä Itävallassa ja muuttivat sen jälkeen Argentiinaan, jossa Bajuk kasvoi Mendozassa. Hän opiskeli Universidad Nacional de Cuyossa ja kaksi vuotta Chicagon yliopistossa, josta sai ensimmäisen maisterin tutkintonsa. Toisen hän suoritti tohtorin tutkinnon ohella Kalifornian (Berkeley) yliopistossa. Hän palasi Mendozaan yliopiston professoriksi, mutta siirtyi pian Washingtoniin ja työskenteli vuoden Maailmanpankissa ja pitkään Inter-American Development Bankissa, jonka edustajana hän toimi muun muassa Pariisissa.


title: Andrej Bajuk

text: Bajuk palasi vuonna 1999 Sloveniaan, jossa neuvotteli Slovenian kristillisdemokraattien (SKD) ja Slovenian demokraattisen puolueen (SDS) yhdistymisestä. Hänet valittiin yhdistyneen puolueen varapuheenjohtajaksi.


title: Andrej Bajuk

text: Bajuk nousi pääministeriksi 3. toukokuuta 2000. Heinäkuussa SLS+SKD äänesti vastoin aiemmin sovittua ja hallituksen linjaa kannattaen parlamentin esitystä vaalijärjestelmän muuttamisesta suhteelliseen vaalitapaan. Tämän johdosta Bajuk erosi ja perusti elokuussa uuden Uusi Slovenia -puolueen (Nova Slovenija, NSi). Häntä seurasi pääministerinä hänen edeltäjänsä Janez Drnovšek.


title: Andrej Bajuk

text: Bajuk valittiin uudelleen parlamenttiin vuonna 2004, mutta hän jätti parlamenttipaikkansa liittyessään Janez Janšan hallitukseen valtiovarainministeriksi.


title: Andrej Bajuk

text: Bajuk kuoli 67-vuotiaana 16. elokuuta 2011.


title: Anton Rop

text: Anton Rop (s. 27. joulukuuta 1960) on slovenialainen poliitikko. Hän oli maansa pääministeri 2002–2004. Hän johti vuoteen 2005 vasemmistolaista Liberaalidemokraattista puoluetta (Liberalna Demokracija Slovenije – LDS), mutta erosi siitä maaliskuussa 2007 ja liittyi sosiaalidemokraatteihin (Socialni demokrati).


title: Anton Rop

text: Rop opiskeli taloustiedettä Ljubljanassa. Hän oli 1996–2000 työ-, perhe- ja sosiaaliasioiden ministerinä ja vuodesta 2000 valtiovarainministerinä. Kun pitkäaikainen pääministeri Janez Drnovšek valittiin presidentiksi, Rop seurasi häntä pääministerinä. Kaudellaan hän myös riitaantui presidentti Drnovšekin kanssa.


title: Anton Rop

text: Pääministerikautensa jälkeen Rop oli kuusi vuotta parlamentin varapuhemies. Vuonna 2010 hän siirtyi Euroopan investointipankkiin.


title: Jaurakaisjärvi

text: Jaurakaisjärvi on järvi Pudasjärven kaupungissa. Järvi sijaitsee Jaurakaisen kylässä Hetekylän itäpuolella. Kaupungin keskustaajamasta Kurenalta on matkaa noin 30 kilometriä.


title: Jaurakaisjärvi

text: Järven rannalle on rakennettu omakotitaloja sekä loma-asuntoja.


title: Power Quest

text: Power Quest on englantilainen power metal -yhtye, joka perustettiin maaliskuussa vuonna 2001.


title: Spyker F8-VII

text: Spyker F8-VII on Formula 1 -auto, jota Spyker-talli käytti kaudella 2007. Voimanlähteenä F8-VII:ssa toimii Ferrarin 2,4-litrainen F1-056H V8 -moottori. Autolla kilpailuissa ajavat alankomaalainen Christijan Albers ja saksalainen Adrian Sutil. Albers sai kuitenkin potkut tallista Britannian GP:n jälkeen ja hänet korvasi Euroopan GP:ssä Markus Winkelhock. Unkarin GP:stä eteenpäin tallin toista autoa ajoi Sakon Yamamoto.


title: Spyker F8-VII

text: F8-VII on tallin ensimmäinen itse suunnittelema auto, sillä se ajoi kaudella 2006 vielä Midlandin valmistamilla autoilla. F8-VII:stä kehitettiin myös B-malli, jota käytettiin Italian GP:stä lähtien kauden loppuun saakka.


title: Spyker F8-VII

text: Auton nimeäminen perustuu Spykerin omiin perinteisiin autojen ja lentokoneiden valmistajina. Spykerin valmistamat ensimmäiset modernit autot olivat C-malleja ja tulossa on pian E-mallisto, joten F-mallisto oli luonnollinen valinta formuloille. Numero kahdeksan viittaa puolestaan Ferrarin moottorin kahdeksaan sylinteriin.


title: Ol’ Dirty Bastard

text: Ol’ Dirty Bastard (oik. Russell Tyrone Jones, 15. marraskuuta 1968 – 13. marraskuuta 2004) oli yhdysvaltalainen MC. Hänet tunnettiin myös lyhenteellä ODB. Hän oli Wu-Tang Clanin perustajajäsen, joka kuoli huumeiden yliannostuksen aiheuttamaan sydämen vajaatoimintaan. Jonesilla oli Wu-Tang Clanin jälkeen myös menestyksekäs sooloura, jota kuitenkin vaikeuttivat muun muassa ongelmat lain kanssa.


title: Ol’ Dirty Bastard

text: Russell Tyrone Jones syntyi vuonna 1968 ja varttui nuoruutensa Brooklynissä, Fort Greenen naapurustossa. Jones vietti aikaansa serkkujensa Robert Diggsin ja Gary Gricen kanssa, joilla oli yhteinen kiinnostus rap-musiikkiin ja kungfu-elokuviin. Diggs (nyk. tunnetaan myös nimellä RZA), Grice (nyk. GZA) ja Jones muodostivat Force Of The Imperial Master -yhtyeen, joka tuli nopeasti tunnetuksi All in Together Now Crew:nä heidän singlensä mukaan.


title: Ol’ Dirty Bastard

text: Serkukset sekä kuusi heidän kaveriaan julkaisivat debyyttialbuminsa Enter the Wu-Tang (36 Chambers) vuonna 1993. 36 Chambers sai paljon kehuja kriitikoilta. Sitä pidetään yhtenä parhaana ja eniten vaikuttaneena 1990-luvulla julkaistuna albumina sekä yhtenä parhaista hip hop -albumeista koskaan. Jonesin sanoitukset ja omintakeinen tyyli erottuivat eniten muusta joukosta. Jonesin persoona kiteytti koko Wu-Tang Clanin kekseliään ja omanlaisensa tyylin.


title: Ol’ Dirty Bastard

text: ODB aloitti soolouran 1995 ja oli toinen Wu-Tang Clanin sooloalbumin julkaissut jäsen Method Manin jälkeen. nousi arvostukseen hittien "Brooklyn Zoo" ja "Shimmy Shimmy Ya" jälkeen. Albumilta oli karsittu ylimääräiset elementit pois ja RZA:n tuottamat beatit olivat vieläkin minimalistisempia kuin yhtyeen debyytillä.


title: Ol’ Dirty Bastard

text: Samana vuonna ODB julkaisi remixin Mariah Careyn "Fantasy"-kappaleesta. Siitä tuli suuri hitti, joka oli ensimmäisiä hip hopin, R&B:n ja popin yhdistelmiä.


title: Ol’ Dirty Bastard

text: Vuonna 1997 ODB esiintyi Wu-Tang Clanin toisella albumilla, Wu-Tang Foreverillä. Hän ei kuitenkaan ollut yhtä vahvasti mukana kuin yhtyeen debyytillä – hän räppäsi vain muutamassa kappaleessa. Hänellä oli kuitenkin Foreverilla soolokappale "Dog Shit".


title: Ol’ Dirty Bastard

text: Hän julkaisi vuonna 1999, vankilatuomionsa välissä, Nigga Pleasen, joka oli vielä oudompi kuin hänen debyyttinsä. Tällä julkaisulla oli kappale "Got Your Money", joka tuli erittäin suosituksi erityisesti Yhdysvalloissa ja muuallakin. Levyllä vieraili myös tähteyteen sitä kautta noussut laulaja Kelis, joka lauloi kertosäkeen singleen.


title: Ol’ Dirty Bastard

text: Vuonna 2001 Jonesin ollessa jälleen vankilassa kokaiinin hallussapidosta hänen levy-yhtiönsä päätti julkaista greatest hits -albumin (siitä huolimatta että hänellä oli vain kaksi omaa julkaistua albumia). Albumin julkaiseminen kuitenkin peruttiin ja vuonna 2002 D-3 Records julkaisi albumin "The Trials and Tribulations Of Russell Jones" ilman Jonesin osaa tuotantoon. Se käytti vanhaa nauhoitettua materiaalia ja muita artisteja. Albumi oli kriitikoiden haukkuma ja myynti kehnoa.


title: Ol’ Dirty Bastard

text:
ODB:lla oli useita kertoja ongelmia lain kanssa. Ensimmäisen kerran Jones tuomittiin vuonna 1993 toisen asteen ryöstön yrityksestä. Vuonna 1994 häntä ammuttiin vatsaan hänen ajauduttuaan riitoihin toisen räppärin kanssa. Vuonna 1997 hänet pidätettiin, koska hän ei ollut maksanut elatusapumaksujaan kolmesta hänen kolmestatoista lapsestaan. Vuonna 1998 hän tunnusti vaimonsa pahoinpitely-yrityksen. Samana vuonna hänen tyttöystävänsä taloon murtauduttiin ja häntä ammuttiin selkään sekä käteen. Haavat olivat kuitenkin vain pintapuolisia. Muutamia päiviä ammuskelun jälkeen hänet pidätettiin näpistelystä hänen yritettyään varastaa 50 dollarin arvoiset kengät. Hän ei kuitenkaan saapunut oikeuteen ja joutui maksamaan siitä korvauksia. Hänet pidätettiin muutamia viikkoja myöhemmin Los Angelesissa tapahtuneiden humalaisten yhteenottojen takia. Vuonna 1999 hänet pidätettiin ilman ajokorttia ajamisesta sekä laittomasta luotiliivin käytöstä. Jälleen muutamia viikkoja myöhemmin hänet pidätettiin monikertaisista huumausaineiden hallussapitotapauksista. ODB oli käytännössä vielä lainsuojaton hakeutuessa vieroitushoitoon, mutta oudon käytöksensä takia hänet tuomittiin lyhyeen vankeuteen ylemmässä oikeudessa. Hän kuitenkin pakeni vieroituksesta ja oli kuukauden verran lainsuojattomana. Hän vietti aikansa studiossa RZA:n kanssa ja nähtiin myös lavalla Wu-Tang Clanin kolmannen levyn julkaisutilanteessa. 2002 kesäkuussa hänet pidätettiin McDonaldsissa kieltäytyessään maksamasta ruuastaan. Hänet tuomittiin lopulta teoistaan kahdesta neljään vuoteen vankeuteen. On ollut huhuja itsemurhayrityksestä hänen joutuessa vankilaan. Hän pääsi pois linnasta vuonna 2003.
Jones pyörtyi tarkalleen 13:29 13. marraskuuta 2004 Wu-Tang Clanin studiolla. Hänet todettiin kuolleeksi vain tuntia myöhemmin. Hänet haudattiin Brooklynin kristilliselle hautausmaalle. Ruumiinavauksessa selvisi, että räppärillä oli ollut elimistössään tappava yhdistelmä Tramadol-kipulääkettä ja suuri annos kokaiinia.


title: Hurrikaani Alex (2004)

text: Hurrikaani Alex oli ensimmäinen nimetty trooppinen matalapaine vuoden 2004 Atlantin hurrikaanikaudella. Saffirin-Simpsonin viisiportaisella hurrikaaniasteikolla se luokiteltiin voimakkaimmillaan 3. luokkaan. Alex pyyhkäisi Yhdysvaltojen itärannikkoa hipoen harvinaisen pohjoiseen. Se aiheutti rannikolla tulva- ja tuulituhoja. Yksi ihminen sai surmansa ja useita loukkaantui.


title: Hurrikaani Alex (2004)

text: Alex syntyi lähellä Floridaa ja liikkui koilliseen. Sen tuulet voimistuivat 44 metriin sekunnissa, kun se oli vain 15 kilometrin päässä Pohjois-Carolinan Outer Banks -vallisaarista. Tulvat ja tuulet vahingoittivat saarilla noin sataa taloa ja lukemattomia autoja.


title: Amerikanhuitti

text: Amerikanhuitti ("Porzana carolina") on rantakanojen heimoon kuuluva lintulaji, joka on sukua Suomessa pesivälle luhtahuitille. Laji on kotoisin Pohjois-Amerikasta, eikä sitä ole havaittu Suomessa: Rariteettikomitea hylkäsi touko-kesäkuun vaihteessa 2007 Salon Halikonlahdelta ilmoitetun havainnon.


title: Amerikanhuitti

text: Amerikanhuitti on pienempi kuin luhtahuitti, noin kottaraisen kokoinen. Sen pituus on 18–21 senttimetriä. Amerikanhuitilla on lyhyt, suora keltainen nokka. Sillä on siniharmaa rinta ja ruskeahko selkäpuoli. Kyljissä on valkeita raitoja. Pitkävarpaiset jalat ovat vihreät ja pyrstö lyhyt. Naaras on koirasta hiukan täplikkäämpi ja väritykseltään himmeämpi.


title: Amerikanhuitti

text:
Amerikanhuitti on kotoisin Pohjois-Amerikasta ja Euroopassa hyvin harvinainen.
Luhtahuitin tavoin amerikanhuitti viihtyy erilaisilla kosteikoilla, tavallisimmin märillä rantaluhdilla, toisinaan myös ruoikoissa ja osmankäämiköissä. Sitä näkee harvoin, mutta sen ääni kuuluu hyvin.


title: The New Seekers

text: The New Seekers oli vuonna 1969 perustettu englantilais-saksalais-australiainen popyhtye. Perustaja oli Keith Potger, joka oli jättänyt aiemman yhtyeensä The Seekersin. Ajatuksena oli, että The New Seekers miellyttäisi samoja markkinoita kuin alkuperäinen Seekers, mutta heidän musiikkinsa sisältyisi myös rock- ja folkvaikutteita.


title: The New Seekers

text: The New Seekersin kuuluisimpaan kokoonpanoon kuuluivat Eve Graham, Lyn Paul, Marty Kristian, Peter Doyle ja Paul Layton. He saavuttivat muutamia isoja hittejä, ja yhtye edusti Britanniaa Eurovision laulukilpailussa 1972 sijoittuen toiseksi kappaleellaan ”Beg, Steal Or Borrow”. The New Seekersin oli tarkoitus kilpailla edustuspaikasta myös vuonna 1980, mutta yhtye hylättiin ennen karsinnan televisiofinaalia, koska he olivat esittäneet kappaleensa ”Tell Me” julkisesti jo aiemmin vastoin kilpailun sääntöjä.


title: Ocean Breeze Park

text: Ocean Breeze Park on yhdysvaltalainen kaupunki Floridan Martin Countyssa. Sen asukasluku oli vuoden väestönlaskennassa 463 ja vuonna 2008 463.


title: Ocean Breeze Park

text: Ocean Breeze Parkin pinta-ala on United States Census Bureaun mukaan 0,5 km². Siitä 19,05 % on vettä.


title: Ocean Breeze Park

text: Ocean Breeze Parkin asukkaista 98,49 % on valkoisia. Kaupungin väestö koostuu pääosin ikääntyneistä, sillä 66,5 % asukkaista on 65 vuotta täyttäneitä.


title: Hello (yhtye)

text: Hello oli Bell Records -merkille levyttänyt, nuorisoa miellyttänyt glam rock -yhtye, joka perustettiin Englannissa vuonna 1971. Yhtyeen alkuperäinen nimi oli "The Age". Englannin lisäksi he saivat suosiota myös Saksassa.


title: Hello (yhtye)

text: Yhtyeen top 10 -hittejä Britannian singlelistalla olivat ”Tell Him” (coverversio The Exciters -yhtyeen vuoden 1963 hitistä) ja ”New York Groove”, jonka oli kirjoittanut Argent-yhtyeen jäsen Russ Ballard.


title: Hello (yhtye)

text: Vuonna 1979 yhtye hajosi ilman levytyssopimusta. Kitaristi Keith Marshall julkaisi soolosinglen ”Only Crying” vuonna 1981. Se saavutti maailmanlaajuista listamenestystä.


title: Kirsi Neuvonen

text: Kirsi Hannele Neuvonen (s. 20. tammikuuta 1960 Keuruu) on suomalainen kuvataiteilija ja taidegraafikko.


title: Kirsi Neuvonen

text: Neuvonen opiskeli Savonlinnan Taidelukiossa ja Oriveden opiston kuvataidelinjalla sekä Lahden taidekoulussa 1980–1984. Lisäksi hän on suorittanut yrittäjyyden ja johtamisen erikoisammattitutkinnot. Hän debytoi vuonna 1981.


title: Kirsi Neuvonen

text: Neuvonen aloitti metalligrafiikalla, johon hän kehitti tunnistettavan tyylin. 1980- ja 1990-luvulla Neuvoselle olivat tyypillisiä etsaus-, akvatinta- ja kuivaneulavedokset. Vuosituhannen vaihteessa hän yhdisti polymeerigravyyria ja kopiosyövytystä sekä perinteistä metalligrafiikkaa. Uusimmissa töissään Neuvonen käyttää myös puuta ja paperivaloksia.


title: Kirsi Neuvonen

text: Neuvosen värikylläisissä, usein sarjallisissa teoksissa toistuvat muutamat perusaiheet: puvut, talot, puut, suihkulähteet, ruukut, arkkitehtoniset elementit ja historialliset naishahmot. Neuvonen käyttää usein muistumia ja viitteitä taidehistoriaan ja antiikin jumaltarustoon. Hän yhdistelee töissään kollaasinomaisesti kolmiulotteisia elementtejä ja valokuvia grafiikkaan. Uusimmassa tuotannossaan Neuvonen käsittelee kirjain- ja numeromerkkejä.


title: Kirsi Neuvonen

text: Neuvonen on opettanut taidegrafiikkaa Jyväskylän Grafiikkapajalla ja Yhdysvalloissa sekä toiminut opettajana Jyväskylän yliopiston taidehistorian laitoksessa vuosina 1985-1993.


title: Kirsi Neuvonen

text: Kirsi Neuvosen grafiikkaa on ollut esillä lukuisissa kansallisissa ja kansainvälisissä näyttelyissä. Yksityisnäyttelyitä Neuvosella on ollut yli 60 ympäri Suomea. Hänen teoksiaan ovat hankkineet kokoelmiinsa muun muassa Ateneumin taidemuseo ja Helsingin kaupungin taidemuseo. Neuvonen on saanut Valtion kuvataidepalkinnon vuonna 1987 ja Suomi-palkinnon 1997.


title: Kirsi Neuvonen

text: Neuvonen asuu ja työskentelee Jyväskylän Nenäinniemessä. Hänellä on kaksi lasta. Harrastuksikseen Neuvonen on maininnut lukemisen ja puutarhanhoidon.


title: Fred Thompson

text: Freddie Dalton ”Fred” Thompson (19. elokuuta 1942 Sheffield, Alabama – 1. marraskuuta 2015 Nashville, Tennessee) oli yhdysvaltalainen lakimies ja poliitikko sekä näyttelijä. Hän oli republikaanipuolueen edustajana Tennesseen senaattorina 1994–2003 ja esitti vuosina 2002–2007 Kova laki -sarjassa piirisyyttäjä Arthur Branchia. Thompsonin näkyvimmät elokuvaroolit olivat elokuvissa "Punaisen lokakuun metsästys" sekä "Die Hard 2". Kaikkiaan elokuvaosia kertyi yli 30.


title: Fred Thompson

text: Thompson opiskeli University of North Alabamassa ja University of Memphisissa. Oikeustieteen tohtorin tutkinnon hän suoritti Vanderbilt University Law Schoolissa vuonna 1967. Hän oli senaattori Howard Bakerin kampanjapäällikkönä 1972 ja mukana senaatin Watergate-skandaalia tutkivassa komiteassa sekä työskenteli kaksi vuosikymmentä Washingtonissa lobbaajana ajaen eri yritysten asioita.


title: Fred Thompson

text: Thompson meni naimisiin 17-vuotiaana syyskuussa 1959 Sarah Elizabeth Lindseyn kanssa. Heidän poikansa ensimmäinen Fred Dalton ”Tony” Thompson Jr. syntyi huhtikuussa 1960, ja he saivat myös toisen pojan ja tyttären pikapuoliin. Fred ja Sarah Thompson erosivat vuonna 1985. Tytär Elizabeth ”Betsy” Thompson Panici kuoli lääkkeiden yliannostukseen tammikuussa 2002.


title: Fred Thompson

text: Poikamiesaikoinaan Thompson sai jonkinlaisen naistenmiehen maineen. Hänet liitettiin kantrilaulaja Lorrie Morganiin, republikaanipuolueen varojenkerääjä Georgette Mosbacheriin ja kolumnisti Margaret Carlsoniin.


title: Fred Thompson

text: Thompson tapasi 25 vuotta nuoremman republikaanien konsultin Jeri Kehnin kesällä 1996, ja he menivät naimisiin kesäkuussa 2002. He saivat kaksi lasta.


title: Fred Thompson

text: Thompson valittiin senaattiin ensimmäisen kerran 1994. Hän ei asettunut ehdolle enää 2002.


title: Fred Thompson

text: Kesäkuun 2007 alussa hän perusti komitean vuoden 2008 presidentinvaalia varten. Kuolemantuomiota kannattaneen, aselakeja höllentämään pyrkineen ja abortinvastaisen politiikkansa takia Thompsonia pidettiin Ronald Reaganin ja George W. Bushin konservatiivisen linjan jatkajana republikaanisessa puolueessa. 22. tammikuuta 2008 Thompson ilmoitti luopuvansa presidenttikilvasta.


title: Vastavirta-klubi

text: Vastavirta-Klubi on Tampereen Ylä-Pispalassa sijaitseva vaihtoehtoinen rock-klubi, jonka ovat perustaneet yhteistyössä Vastavirta ry ja Tahdonvoima Osuuskunta.


title: Vastavirta-klubi

text: Vastavirta-klubilla esiintyy underground-henkisiä yhtyeitä ja siellä järjestetään säännöllisesti myös taide-, valokuva- yms. näyttelyitä.


title: Vastavirta-klubi

text: Vuoden 2005 alussa toimintansa aloittanut Vastavirta-klubi on osoitus punkin parissa vallitsevasta "tee se itse" -hengestä. Klubi rakennettiin talkoohengellä kodinkoneliikkeen vanhoihin tiloihin ja sitä pyörittämään perustettiin osuuskunta, joka muodostuu vaihtoehtoiseen musiikkiin keskittyneen Vastavirta ry:n aktiiveista.


title: Vastavirta-klubi

text: Vastavirta-klubista on musiikkipiireissä tullut arvostettu keikkapaikka ja Suomen punk-kulttuurille se on merkittävä, sillä vastaavia klubeja on Suomessa vähän.


title: Vastavirta-klubi

text: Vuonna 2010 Vastavirran yläkertaan avattiin Terassi-Pub Yläkerta, josta on muodostunut paikallisten asukkaiden "olohuone".


title: Tod Howarth

text: Tod Howarth on yhdysvaltalainen muusikko, joka tunnetaan parhaiten KISS-yhtyeen entisen kitaristi Ace Frehleyn perustaman hard rock -yhtye Frehley's Cometin laulajana, rytmikitaristina ja kosketinsoittajana.


title: Tod Howarth

text: Howarthin ensimmäinen yhtye oli 707, jossa hän soitti vuodesta 1980 vuoteen 1983. Hän on myös esiintynyt Cheap Trickin ja Ted Nugentin kanssa ja julkaissut neljä sooloalbumia.


title: White Tiger

text: White Tiger oli hard rock -yhtye KISSin entisen kitaristin Mark St. Johnin perustama yhtye. Yhtyeen alkuperäiskokoonpanoon kuului hänen itsensä lisäksi Black Sabbathin entinen laulaja David Donato, Markin vanhempi basistiveli Michael Norton ja rumpali Brian James Fox.


title: White Tiger

text: Yhtye julkaisi kaksi albumia, eikä siitä ole kuultu toisen albumin julkaisun jälkeen melkein mitään. Mark St. John kylläkin kuoli aivoverenvuotoon 5. huhtikuuta 2007.


title: Paavius uudella ajalla

text: Paavius uudella ajalla käsittää paaviuden historian 1400-luvulta nykypäivään. Uuden ajan paaviuden aikana tapahtui useita paaviuden historian ja myös katolisen kirkon historian kannalta merkittäviä tapahtumia, kuten esimerkiksi uskonpuhdistus, jossa syntyivät protestanttiset kirkot.


title: Paavius uudella ajalla

text: Uuden ajan paaviuteen kuuluu myös esimerkiksi tieteen ja yhteiskunnan kehittymisestä aiheutunut konflikti paaviuden ja modernisoituvan maailman sekä tieteen kanssa. Uudella ajalla paavius myös kehittyi varsinkin 1800-luvun paaviuden aikana maallisesta ruhtinaspiispuudesta hengellisemmäksi instituutioksi.


title: Paavius uudella ajalla

text: Uudelle ajalle tultaessa paavius oli jo instituutiona yli tuhatvuotias, mutta vasta myöhäiskeskiajalla paavin valta oli kivunnut huippuunsa. Aivan 600-luvun alussa hallinneen paavin Gregorius Suuren voidaan katsoa siirtäneen läntisen kristillisyyden uudelle ajalle, ja hänen paavinkautensa jälkeen paavius oli instituutiona voimistunut huomattavasti sekä maallisen että hengellisen vallan osalta. Lisääntynyt valta oli keskiajalla johtanut siihen, että paavit alkoivat entistä kiihkeämmin vaatia suurta vaikutusvaltaa useilla elämän osa-alueilla. Paavi Gregorius VII esimerkiksi laati itselleen käyttöön joukon teesejä, joiden mukaan


title: Paavius uudella ajalla

text: Myöhemmin paavien valtavaatimukset lisääntyivät entisestään, ja esimerkiksi paavi Innocentius III esitti olevansa ”ihmistä suurempi, Jumalaa pienempi”. Paavi tulkitsi olevansa suoraan Kristuksen sijainen ja näin ollen kuninkaita korkeampi ja oikeutettu käskemään kaikkia. Myöhemmin paavinistuimelle noussut Bonifatius VIII taas vaati paaville täydellistä ylivaltaa perustellen vaatimustaan sillä, että ainoastaan Jumalalla oli oikeus tuomita paavi taikka vastustaa tätä. Bonifatius VIII esittikin, että "voidakseen pelastua jokaisen ihmisolennon on alistuttava Rooman paavin valtaan".


title: Paavius uudella ajalla

text: Paavien harjoittaman tieteen historiassa merkittäväksi virstapylvääksi voidaan katsoa juuri uuden ajan alkuun sijoittuneen paavi Nikolaus V:n pontifikaatti vuosina 1447–1455. Hän oli sivistynyt kulttuureja ja tieteitä suosinut humanistipaavi.


title: Paavius uudella ajalla

text: Nikolaus V oli ensimmäinen humanistisista paaveista, hän suosi suuresti tieteitä ja taiteita. Innokkaana bibliofilian harrastajana tunnettu paavi päätti perustaa Roomaan kirjaston ”oppineiden yhteiseksi hyväksi” sekä hankkia sinne ”kaikki kreikkalaiset ja latinalaiset kirjat, jotka ovat paavin ja apostolisen istuimen arvoisia”. Nikolaus V keräsi kirjoja ympäri Eurooppaa lähettämällä asiamiehiään etsimään niitä. Hänen kuollessaan paavinistuimen haltuun jäi kyseisen aikakauden laajin kirjakokoelma, joka käsitti yli tuhatkaksisataa käsikirjoitusta. Näiden joukossa oli useita kreikankielisten antiikin filosofien kuten Aristoteleen teoksia, joita Nikolaus V:n Roomaan hankkimat idästä tulleet oppineet olivat kääntäneet. Nikolaus V:n toiminnan seurauksena syntyikin Vatikaanin kirjasto "Biblioteca Apostolica Vaticana", joka on vuosisatoja ollut erittäin merkittävä tieteellinen kirjasto.


title: Paavius uudella ajalla

text:
Nikolaus V:n pontifikaatti oli tärkeänä taustana paavien kiinnostukselle kulttuurisesti merkittävien rakennusten tekemiseen 1400-luvulla. Nikolaus V katsoikin, että oppineistolle suunnattujen kirjoitusten lisäksi kirkon tuli myös tarjota oppimattomalle kansalle vaikuttavia rakennuksia. Kuolinvuoteellaan paavi sanoikin kardinaaleilleen:
Myöhäiskeskiajalla ja uuden ajan alussa paavin suuri maallinen valta ja rikkaus johti väärinkäytöksiin: monet paavit eivät aina käyttäytyneet virkansa edellyttämällä tavalla. Nämä paavit eivät eläneet selibaatissa, vaan heillä saattoi olla useita lapsia ja rakastajattaria. Jotkut myös myivät ja ostivat piispanvirkoja. Nämä osin todelliset ja osin kuvitellut väärinkäytökset olivat osittaisena syynä uskonpuhdistukseen ja täten myös protestanttisten kirkkojen syntyyn: Martti Luther suomi kiivaasti paaviuden alennustilaa ja vastusti vallan keskittymistä yhdelle henkilölle.


title: Paavius uudella ajalla

text: Hyvä esimerkki turmeltuneista renessanssipaaveista on Innocentius VIII, joka kuollessaan jätti paavinistuimen sekasortoiseen tilaan. Jo hänen hallintokaudellaan kansalaiset olivat antaneet hänelle pilkkanimen ”"Rooman isä"” tämän lukuisien aviottomien lasten vuoksi, eikä paavien moraali parantunut hänen kuoltuaankaan. 1400-luvun lopulla etevän lääkärin kerrotaan pystyneen tutkimaan paavin hovissa kaikkia siihen aikaan tunnettuja seitsemää kuppatautia.


title: Paavius uudella ajalla

text: Vuonna 1492 tuleva paavi Aleksanteri VI onnistui lahjomaan kardinaalien enemmistön, minkä jälkeen hän nousi paaviksi. Paavi aloitti kautensa lupaavasti, mutta pian hän lopetti hengellisen työn ja keskittyi henkilökohtaisten rikkauksien keräämiseen. Aleksanteri VI oli enemmän turmeltunut maallinen hallitsija kuin valistunut hengellinen johtaja, ja hän jakoi lapsilleen sekä kirkollisia virkoja että maa-alueita Kirkkovaltiosta. Paavi myös suunnitteli tekevänsä Kirkkovaltiosta maallisen valtion ja antavan sen sitten pojalleen.


title: Paavius uudella ajalla

text: Aleksanteri VI kuoli 1503. Hänen seuraajansa oli sotainen Julius II, joka keskittyi mieluummin sodankäyntiin kuin hengellisiin velvollisuuksiin. Hänestä kertoo vuonna 1513 ilmestynyt kirjoitus "Julius exclusus" (suom. ”Ulos jätetty Julius”). Kirjoitus kuvaa kuollutta Julius II:ta, joka yrittää päästä Taivaaseen, mutta jota ei päästetä sisälle. Kirjoituksen lopussa paavi yrittää vielä avata taivaanportteja aarrekammionsa avaimella.


title: Paavius uudella ajalla

text:
Katolisen opin mukaan synneistä oli mahdollisuus vapautua joko hyvitystöiden taikka kiirastulen kautta. Myöhäiskeskiajalla anekirjeistä, eli ostettavista vapautuksista, muodostui kasvava tulonlähde paavilliselle kuurialle. Rahoja ei kuitenkaan käytetty esimerkiksi köyhien auttamiseen, vaan puolet tuloista meni paavi Leo X:lle ja puolet tämän valtuuttamalle ”anekomissaarille”, Mainzin arkkipiispa Albrechtille. Saatuaan paavilta luvan anekaupan harjoittamiseen kahdeksaksi vuodeksi arkkipiispa laati anekaupalle seuraavanlaiset säännöt:
Aneista saatuja rahoja käytettiin paitsi kartuttamaan paavin ja joidenkin muiden kirkonmiesten henkilökohtaisia aarrekammioita, myös erilaisia kolossaalisia rakennustöitä. Esimerkiksi Pietarinkirkon, joka loppujen lopuksi valmistui vain havainnollistamaan rakennuttajiensa eli paavien propagandistisia tavoitteita maallisen vallan ruumiillistumana, rakentaminen kysyi paljon varoja. Varoja kerättiin kirkon siunaamalla anekaupalla pohjoista Eurooppaa myöten, mikä johti lopulta uskonpuhdistukseen ja protestanttisten kirkkojen eroamiseen katolisesta kirkosta.


title: Paavius uudella ajalla

text: Martti Luther julkaisi 95 teesiään vuonna 1517 katolisen kirkon anekauppaa vastaan. Luther joutui pian väittelyyn muiden teologien kanssa, ja paavi uhkasi 1520 häntä kirkonkirouksella. Luther julistettiin pannaan 1521. Kiistat johtivat uskonpuhdistukseen, jonka seurauksena syntyi protestanttinen kirkko.


title: Paavius uudella ajalla

text: Uskonpuhdistuksen aikaan paavina oli Leo X. Hän muistutti käytökseltään tyypillistä renessanssiruhtinasta, eikä aluksi kiinnittänyt saksalaisten munkkien väliseen riitaan juurikaan huomiota. Katolisella kirkolla olisi ehkä ollut mahdollisuus estää uskonpuhdistus, mutta se ei reagoinut Lutherin uusien oppien nostattamaan väittelyyn tarpeeksi ajoissa, eikä Vatikaanissa aluksi ymmärretty tilanteen vakavuutta. Paavi olisi helposti voinut tuomita Lutherin roviolle, mutta samalla paavi olisi voinut menettää Pyhän saksalais-roomalaisen keisarikunnan keisarinvaalien ennakkosuosikin tuen, mikä sai paavin jahkailemaan kiistassa Lutherin kanssa. Vasta vaalin loputtua paavi julisti Lutherin pannaan, mutta ajoitus oli väärä ja vain kiihdytti katolisen kirkon vastustajien mieliä. Luther toivoi keskustelua paavin ja uudistusmielisten kanssa, jotta katolisen kirkon epäkohdat saataisiin korjatuiksi. Paavi kieltäytyi kuuntelemasta Lutherin esittämää kritiikkiä, mutta tuomitsi silti tämän ajatukset. Tämä johti siihen, ettei epäkohdista puhuttu ja vain muutamissa kaupungeissa järjestettiin opillisia väittelyitä aiheesta.


title: Paavius uudella ajalla

text: Samoihin aikoihin uskonpuhdistuksen leviämisen kanssa vuonna 1534 Englannin parlamentti käytännössä erotti maan kirkon katolilaisuudesta tunnustamalla kuninkaan olevan ”Englannin kirkon korkein maallinen päämies”. Paavin vallasta luopumisen takana oli pääosin kuningas Henrik VIII, joka vielä hallituskautensa alkuvaiheessa oli ollut paavin tukija ja esimerkiksi kannattanut katolilaista oppia seitsemästä sakramentista. Paavi olikin myöntänyt kuningas Henrikille aikanaan "defensor fidei" -nimisen arvon (”uskon puolustaja”). Englantilaisen uskonpuhdistuksen taustalla olivat Henrik VIII:n toiveet erota vaimostaan Katariina Aragonialaisesta, mihin paavi Klemens VII ei kuitenkaan suostunut. Henrik VIII reagoi kieltoon irtaannuttamalla Englannin kirkon katolilaisuudesta, mikä synnytti anglikaanisen kirkon.


title: Paavius uudella ajalla

text: Vuonna 1540 paavi Paavali III antoi vahvistuksensa ja siunauksensa kuusi vuotta aikaisemmin perustetulle jesuiittajärjestölle. Uskonpuhdistuksen aikakaudella jesuiitat olivat paaville uskollisia, ja he halusivatkin palvella kirkkoa. Jesuiitoilla oli myös oma sotilaallinen organisaatio, jonka johtaja toimi paavin alaisuudessa. Jesuiitat eivät muiden hengellisten seurojen tapaan olleet sidottuja luostareihin tai muihin keskuksiin, mikä mahdollisti jäsenille liikkuvan elämän. Jäsenmäärä kasvoikin huomattavasti vuoden 1556 tuhannesta jäsenestä, ja vuonna 1750 jesuiittoja olikin jo 22 590. Jesuiitat saivat kuitenkin huonon maineen, ja vuonna 1773 paavi Klemens XIV lakkautti koko järjestön. Paavi Pius VII kuitenkin perusti sen uudelleen 1814, ja vuoteen 1960 mennessä jäsenmäärä oli taas kivunnut yli kolmeenkymmeneenviiteen tuhanteen.


title: Paavius uudella ajalla

text: Jesuiittoja alettiin pian järjestön perustamisen jälkeen syyttää siitä, että se noudatti ”tarkoitus pyhittää keinot” -tyyppistä toimintamallia, ja että järjestön tavoitteenaan ilmoittama ”sielujen pelastumisen auttaminen” sisälsi myös joukon muita päämääriä. Jesuiitat toimivat ympäri Eurooppaa erilaisten katolisten ruhtinaiden hoveissa, mutta harjoittivat myös laajaa käännytystyötä varsinkin Amerikassa ja itäisessä Aasiassa.


title: Paavius uudella ajalla

text:
Vuonna 1523, eli kuusi vuotta Lutherin teesien julkaisun jälkeen, paavi Hadrianus VI antoi lukea Nürnbergin valtiopäivillä paaviudelle huomattavan poikkeuksellisen julistuksen:
Hadrianus VI:n kirkon puolesta esittämä ”synnintunnustus” oli merkittävä askel vastauskonpuhdistuksen alkamista ajatellen. Katolinen kirkko tunnusti olevansa syyllinen alkaneeseen kirkkojen jakaantumiseen, mutta enempää Hadrianus VI ei saanut aikaan. Hänen reformisuunnitelmansa saivat vastustajia paavillisen kuurian joukosta, ja lopulta paavin varhainen kuolema vielä samana vuonna esti reformaation kunnollisen alkamisen.


title: Paavius uudella ajalla

text: Uudistushalut eivät kuitenkaan säilyneet kirkon sisällä kovinkaan pitkään, sillä jo Hadrianuksen seuraajaksi valittu Klemens VII sekaantui uudelleen vallinneisiin poliittisiin kiistoihin ja valta-asemasta käytyihin taisteluihin. Vuonna 1527 Roomaa ryöstelivät niin espanjalaiset sotilaat kuin saksalaiset palkkasoturit, minkä lisäksi kaupunkia koettelivat pian sekä nälänhätä että rutto. Paavi Klemens itse vietti seitsemän kuukautta vangittuna Castel Sant'Angelossa.


title: Paavius uudella ajalla

text: Klemens VII:n seuraaja Paavali III päätti aloittaa todellisen uudistustyön kirkon sisällä. Tämä merkitsi Trenton kirkolliskokouksen kutsumista koolle vastoin useiden maallistuneiden kardinaalien tahtoa.


title: Paavius uudella ajalla

text: Paavi Paavali III kutsui Trenton kirkolliskokouksen koolle protestanttisen reformaation vastareaktiona, ja sen tarkoitus oli vahvistaa katolisen kirkon oppia ja rakenteita. Kirkolliskokous kesti yhteensä kahdeksantoista vuotta. Syynä olivat kulloisenkin paavin ja keisarin väliset riidat ja poliittisten tilanteiden vaihtelu. Kirkolliskokous kesti paavien Julius III, Marcellus II ja Paavali IV hallintojen ajan ja päättyi Pius IV:n paaviuden aikana, joten kulloinenkin paavi vaikutti omalta osaltaan kokouksen pitkittymiseen. Esimerkiksi Paavali III:n riitaannuttua keisari Kaarle V:n kanssa kirkolliskokous siirrettiin Bolognaan.


title: Paavius uudella ajalla

text: Kirkolliskokous saatiin lopulta päätökseen vuonna 1563. Sen tuloksena katolinen kirkko uudistui monella osa-alueella, minkä lisäksi aikaisempia uskonkappaleita dogmatisoitiin. Uskonopin alueella kirkolliskokous otti kantaa muun muassa Raamattuun ja traditioon, perisyntiin ja sakramentteihin. Esimerkiksi erään päätöksen mukaan apostoliseen traditioon tuli suhtautua yhtä kunnioittavasti kuin Raamattuun, mikä oli muun muassa Lutherin ajatusten vastainen kanta. Kirkolliskokous osallistui myös kirkon reformoimiseen. Kirkolliskokous päätti esimerkiksi, että


title: Paavius uudella ajalla

text: Trenton kirkolliskokous aiheutti paitsi uudistuksia kirkon sisällä, myös paluun joihinkin jo hylättyihin menetelmiin. Yksi päätöksistä oli uudelleenperustaa paavillinen inkvisitio, joka alkujaan oli lähtöisin 1200-luvulla hallinneelta paavilta Gregorius IX:ltä. Virallisesti perustettu inkvisitiolaitos oli ”Pyhä virasto harhaoppien vastustamista varten”. Virastolle annettiin tehtäväksi valvoa uskon puhtautta ja tarvittaessa rangaista kerettiläisiä. Myös kuolemanrangaistuksien langettaminen sallittiin. Ensimmäinen tällainen tuomio annettiin vuonna 1545. Tosin vasta Paavali IV:n aikana inkvisitiokäytännöt muuttuivat vaarallisemmiksi, kun paavi alkoi lisätä viraston valtuuksia. Paavali IV:n uudistusten jälkeen kukaan ei voinut olla enää varma omasta turvallisuudestaan, sillä jopa kirkon johtajia oli mahdollisuus tuomita inkvisitiossa. Inkvisitio sai harjoittaa tuomintaansa vielä pitkälle, sillä vasta 1960-luvulla pidetty Vatikaanin toinen kirkolliskokous hylkäsi uskonpakon. Inkvisitiovirastoa ei kuitenkaan lopetettu, vaan sen nimeksi vaihtui 1965 ”Uskon kongregaatio”.


title: Paavius uudella ajalla

text: Toinen kirkon käyttämä tapa ”uskon turvaamiseksi” oli "Index Librorum Prohibitorum" -nimellä tunnettu kiellettyjen kirjojen luettelo, johon kirjattiin ne teokset joiden sanottiin ”vaarantavan kristillisen uskon ja moraalin”. Näiden kirjojen lukeminen oli katolilaiselle sallittua ainoastaan piispan myöntämällä luvalla. Käytäntö jatkui vielä 1900-luvulle, ja viimeinen luettelo kielletyistä kirjoista julkaistiin vuonna 1948. Se käsitti 510 sivua, jossa kiellettiin yli 6 000 teosta.


title: Paavius uudella ajalla

text: Inkvisition ja kiellettyjen kirjojen luettelon lisäksi kirkko turvautui myös noitaoikeudenkäynteihin ja siten noitavainoihin rankaistessaan vääräuskoisina pitämiään kerettiläisiä. Vaikka ”kerettiläinen taikuus” oli tuomittu rikoksena jo ennen uuden ajan alkua, vasta vuonna 1484 julkaistu paavi Innocentius VIII:n noituuden tuominnut bulla antoi pohjan laajamittaisille noitavainoille. Innocentius VIII myös valtuutti kaksi saksalaista inkvisiittoria ryhtymään vastatoimiin kytevää taikuutta ja vääräoppisuutta vastaan. Valtuutetut inkvisiittorit laativatkin pian "Noitavasaran", käsikirjan noituutta vastaan. Seuranneet noitaoikeudenkäynnit jatkuivat tämän jälkeen kiivaina yli sadan vuoden ajan, eivätkä ne laantuneet esimerkiksi Lutherin uskonpuhdistuksesta. Mahdollisesti vainoissa menetti henkensä noin 50 000–60 000 ihmistä.


title: Paavius uudella ajalla

text: 1600-luvun tiedemies Galileo Galilei esitti ajatuksen, johon muun muassa Nikolaus Kopernikus, Tyko Brahe ja Johannes Kepler olivat ennen häntä päätyneet: aurinko on aurinkokunnan keskipiste ja maapallo kiertää aurinkoa. Ajatus soti kirkon virallista kantaa vastaan, mikä johti Galilein tuomitsemiseen inkvisitiossa ja siihen, että hänen oli peruutettava kantansa.


title: Paavius uudella ajalla

text: Galileo Galilein konflikti katolisen kirkon kanssa on noussut malliesimerkiksi tieteen ja uskonnon välisen suhteen murroksesta nykyaikaisen kokeellisen tieteen kehittyessä renessanssin ajan Euroopassa. Tapaus myös kertoi paaviuden halusta kontrolloida ja kehittää yhteiskuntaa haluamallaan tavalla.


title: Paavius uudella ajalla

text: Paavien suuri valta niin hengellisissä kuin maallisissa asioissa myös lisäsi joitain väärinkäytöksiä. Koska paavinvirka mahdollisti suuret taloudelliset edut kulloinkin hallitsevan paavin sukulaisille, eivät nämä halunneet luopua etuisuuksistaan paavin kuoleman jälkeen. Ratkaisuna tähän oli kardinaalinepos-järjestelmä, jossa hallitseva paavi nimitti jonkun sukulaisistaan kardinaaliksi. Tämä paavien tapa nimittää sukulaisiaan kardinaalinepoksiksi sai alkuna keskiajalla, ja huippunsa tapa saavutti 1500- ja 1600-luvuilla. Paavien Avignonin vankeudesta aina Innocentius XII:n vuonna 1692 julkaistuun nepotisminvastaiseen "Romanum decet pontificem" -bullaan saakka hallinneet paavit ilman kardinaalinepoksia olivat selvä poikkeus. Samoin kaikki renessanssin aikana hallinneet kardinaaleja nimittäneet paavit käyttivät kardinaalinepoksia, jotka yleensä olivat heidän veljen- tai sisarenpoikiaan.


title: Paavius uudella ajalla

text: Kardinaalinepokset olivat aikanaan hyvin vaikutusvaltaisia henkilöitä kirkon sisällä, ja kardinaalinepos olikin kardinaalikollegion epävirallinen johtohenkilö. Nepotismiin perustunut kardinaalineposten nimittäminen osoittautui myöhemmin epäkohtaiseksi järjestelmäksi, minkä johdosta se lopetettiin asteittain 1600-luvulla.


title: Paavius uudella ajalla

text: Kardinaalinepos-instituutio kesti yli seitsemän vuosisataa aina 1000-luvulta 1700-luvulle. Kardinaalinepoksien historia liittyi läheisesti paaviuden historiaan, ja kardinaalinepoksien tilanne heijasteli yleensä myös silloista paaviuden tilannetta. Esimerkiksi vahvojen kardinaalinepoksien aikana voitiin suurella varmuudella todeta, että hallitseva paavi oli vallaltaan heikko ja siten kardinaalinepoksensa ohjailtavissa. Vuodesta 1566 vuoteen 1962 kardinaalinepokselle kuului myös paavillisen kuurian voimakkaan viraston johto, minkä kautta kardinaalinepokset olivat paaviin vaikuttavien taustavaikuttajien lisäksi myös virallisessa asemassa kirkon sisällä. Vasta 1700- ja 1800-luvuilla kardinaalinepoksien valta alkoi huomattavasti vähetä samalla, kun vastaavasti kardinaalivaltiosihteerien valta kasvoi. Viimeistään paaviuden maallisen vallan kadotessa nepotistisuus hävisi paavien toiminnasta.


title: Paavius uudella ajalla

text: Esimerkkinä paavien harjoittamasta nepotismista kardinaalinimitysten suhteen ja siitä seuranneesta paavinistuimen turmeluksesta voidaan pitää 1400-luvulla hallinneen paavi Calixtus III:n toimintaa. Borgian perheeseen kuulunut paavi Calixtus III teki kahdesta veljenpojastaan kardinaalin. Toisesta nepotistisesti nimitetystä kardinaalista tuli myöhemmin Aleksanteri VI, joka tuli myöhemmin tunnetuksi yhtenä historian huonomaineisimpana paavina, jonka aikana paavius oli selvässä alennustilassa. Paavi Aleksanteri VI harjoitti itsekin nepotismia, ja hän jopa suunnitteli Kirkkovaltion antamista pojalleen. Aleksanteri VI nosti myös rakastajattarensa veljen Alessandro Farnesen kardinaaliksi, ja tästä tuli myöhemmin paavi Paavali III. Paavali III jatkoi perinteitä valitsemalla kaksi veljenpoikaansa – 14- ja 16-vuotiaat – kardinaaleiksi.


title: Paavius uudella ajalla

text: 1700-luvulla nousussa ollut uusi valistusajattelu ja siitä virinnyt valistusaika horjutti kirkon erittäin tiivistä valta-asemaa, mikä nyt kyseenalaistettiin. Valistusajattelijat arvostelivat myös sokeaa uskoa valtion ja kirkon arvovaltaan. Luonnontieteet olivat edistyneet edellisillä vuosisadoilla, ja tämä vaikutti todellisuuskäsitykseen. Myös tiedot muista maanosista vaikuttivat käsityksiin yhteiskunnasta ja uskonnosta. Ateistit olivat sitä mieltä, ettei Jumalaa ollut olemassa. Agnostikot asettuivat näiden käsitysten välimaastoon väittäen, ettei voitu tietää, oliko Jumalaa olemassa vai ei. Johdonmukaisinta ateismia edustivat ranskalaiset materialistit, kuten paroni Holbach ja Denis Diderot. Ateistista ajattelua esitteli yksityiskohtaisesti Holbachin teos "Le Bons-Sens" (1772, englanniksi "Good Sense: or Natural Ideas Opposed to Supernatural"), kansantajuistettu laitos kaksiosaisesta "Système de la nature" -teoksesta.


title: Paavius uudella ajalla

text: Yksi esimerkki kirkon ja valistusaikaisen valtion yhteentörmäyksestä tapahtui Ranskan vallankumouksen jälkeen. Ranskan suuren vallankumouksen jälkeinen Ranska oli pahoissa talousvaikeuksissa, jotka ratkaistiin kansallistamalla kirkon omaisuus. Myöhemmin kansalliskokous myös lakkautti maan luostarit ja teki kirkon piispoista ja papeista virallisesti ranskalaisia virkamiehiä. Kun kansalliskokous vaati pappeja ja piispoja vannomaan uskollisuutta Ranskan uudelle perustuslaille ja kirkkojärjestykselle, noin puolet papeista kieltäytyi.


title: Paavius uudella ajalla

text: Vielä 1700-luvun lopussa paavinistuimella oli yhä paljon valtaa, vaikkakin uskonpuhdistus ja renessanssin moraaliltaan alhaiset paavit olivat vähentäneet Kirkkovaltion mahtia. Euroopan suuret hallitsijat kuten Ruotsin Kustaa III, Itävallan Joosef II, Venäjän Katariina Suuri, Preussin Fredrik Suuri sekä Ranskan Ludvig XVI olivat myötämielisiä paavia kohtaan, vaikkakin vaativat oikeutta määrätä oman valtakuntansa sisällä toimivan katolisen kirkon asioista. Paavilla ei ollut enää samaa valtaa kuin keskiajalla, jolloin se olisi helposti voinut käydä sotaan niskoittelevia valtioita vastaan, vaan Vatikaanin oli myönnyttävä.


title: Paavius uudella ajalla

text: Ranskan suuri vallankumous johti Ranskan luostarien ja kirkkojen sulkemiseen. Kun papisto määrättiin vannomaan uskollisuutta uudelle hallinnolle, noin puolet papeista kieltäytyi. Paavi Pius VI julisti meneillään olevan skisman ja erotti kaikki uskollisuutta Ranskan uudelle hallinnolle vannoneet papit. Ranskan joutuessa sotaan muuta Eurooppaa vastaan paavi ja Kirkkovaltio asettuivat tukemaan Ranskaa vastustanutta liittoumaa. Vallankumousarmeijan valloittaessa Italiaa myös Kirkkovaltio alistettiin silloisen kenraali Napoléon Bonaparten johdolla. Paavi pakotettiin solmimaan Kirkkovaltion kannalta epäedullinen rauhansopimus, jossa se muun muassa joutui maksamaan suuret sotakorvaukset Ranskaan. Ranskalaisen upseerin kuoltua Roomassa syttyneissä mellakoissa jo kuolemansairas paavi vangittiin ja vietiin Alppien yli pieneen Valencian linnakkeeseen. Pius VI kuoli marttyyrina, ja hänen jälkeensä paavien maallinen valta on ollut minimaalinen.


title: Paavius uudella ajalla

text: Napoleonin kärsittyä tappion liittoutuneille paavi Pius VII pääsi palaamaan Napoleonin vankeudesta Roomaan 24. toukokuuta 1814. Wienin kongressin kokoontuessa järjestämään sekasortoista Eurooppaa Napoleonin jäljiltä paavilla oli nyt puolellaan aikakauden mukanaan tuoma muuttunut ilmapiiri. Kirkkoa vastustaneiden valistusfilosofien valistusaatteita pidettiin syynä vallankumoukseen ja sekasortoiseen kaaokseen Euroopassa. 1800-luvun alun uudet aatesuuntaukset, kuten romantiikka, pitivät arvossa useita valistusaatteen halveksimia asioita kuten uskoa, historiaa, perinteitä ja arvovaltaa, mikä hyödytti juuri näitä ominaisuuksia edustavaa kirkkoa.


title: Paavius uudella ajalla

text: Paavin onnistui Wienin kongressissa palauttaa Kirkkovaltiolle sille ennen kuuluneet alueet Avignonia lukuun ottamatta. Kirkkovaltion palauttaminen paaville sopi hyvin sekä Britannian että kukistetun Ranskan suunnitelmiin, sillä vahva Kirkkovaltio Apenniinien niemimaalla tasapainotti Itävalta-Unkarin ja muiden alueen valtioiden keskinäistä voimatasapainoa.


title: Paavius uudella ajalla

text: Wienin kongressin päätöksistä myös päätös olla perustamatta Pyhää saksalais-roomalaista keisarikuntaa uudelleen vaikutti paavin asemaan. Saksan alueen hengellisten ruhtinaskuntien lakkauttamisen takia niin sanotut ruhtinaspiispat menettivät valtaansa, ja jäljelle jäi vain yksi ruhtinaspiispa koko Euroopassa; Rooman piispa eli paavi. Paavin maallinen valta lisääntyi, koska ruhtinaspiispojen ruhtinaskuntien lakkauttaminen teki Roomasta yhä selvemmin katolisen maailman valtakeskuksen.


title: Paavius uudella ajalla

text: Paaveilla 1800-luvulta nykypäivään tarkoitetaan vuonna 1799 kuolleen paavi Pius VI:n seuraajia. Pius VI oli viimeinen todellista maallista valtaa käyttänyt paavi, joten hänen seuraajiensa valta oli pikemminkin henkistä ja rajoittui maallisesti tiettyinä aikoina vain Kirkkovaltion tai Vatikaanivaltion sisälle.


title: Paavius uudella ajalla

text: Pius VI:n seuraajien aikana paavius muun muassa kehittyi hengellisen ja maallisen instituution sekoituksesta enemmän hengelliseen suuntaan. 1800- ja 1900-luvun paavien pontifikaattien ajalle ajoittuvat muun muassa Vatikaanin ensimmäinen kirkolliskokous, Vatikaanin toinen kirkolliskokous, Kirkkovaltion menettäminen, riita Italian valtion kanssa sekä Vatikaanin perustaminen. Myös sellaiset tapahtumat kuin ensimmäinen ja toinen maailmansota sekä kommunismin nousu ja tuho Itä-Euroopassa ja Neuvostoliitossa ajoittuvat Pius VI:n seuraajien pontifikaattien ajalle.


title: Paavius uudella ajalla

text: 1800-luvun jälkeen paavien valta on muuttunut huomattavasti, aina hengellisempään suuntaan. Pius VI:n menetettyä Kirkkovaltion Napoleonille, kääntyi paavien maallinen valta laskuun. 1800-luvulla Kirkkovaltio pysyi pystyssä enää joidenkin Euroopan valtioiden antaman sotilaallisen tuen turvin, eikä paavinistuin täten ollut lainkaan puolueeton hengellinen tekijä maailmanpolitiikassa.


title: Paavius uudella ajalla

text: Tilanne muuttui suuresti, kun Kirkkovaltio liitettiin sotilaallisesti juuri yhdistyneeseen Italiaan. Tapaus aiheutti ”Vatikaanin vankeuden” eli riidan paavin ja Italian valtion välille, mutta samalla se vapautti paavin tämän sidoksista Kirkkovaltioon. Paavi ei enää ollut valtionpäämies, eikä paavi täten ollut myöskään niin riippuvainen maallisesta politiikasta kuin ennen. Kirkkovaltion liittäminen Italiaan oli erittäin tärkeä tapahtuma paavinvallan kehityksen kannalta.


title: Paavius uudella ajalla

text: Teollistuminen teki paavista maailmanlaajuisesti tunnetun. Teollistumisen kautta kehittyneet rautatiet ja muiden kulkuyhteyksien ja -välineiden kehittyminen helpottivat matkantekoa eri maanosien välillä ja mahdollistivat Vatikaanin ensimmäisen kirkolliskokouksen kaltaisten maailmanlaajuisten kokousten järjestämisen. Junayhteyksien kautta hartaat katolilaiset saattoivat matkustaa Vatikaanin alueelle ja tehdä sinne pyhiinvaellusmatkoja.


title: Paavius uudella ajalla

text: Vuonna 1929 solmitut Lateraanisopimukset päättivät Vatikaanin vankeuden ja riidan Italian valtion kanssa. Samalla paavista tuli jälleen valtionpäämies. Paavi ei kuitenkaan ollut yhtä riippuvainen ulkovaltojen tuesta kuin Kirkkovaltion aikaan. 1900-luvulla paavinistuin pysyikin useimmiten virallisesti puolueettomana eri valtioiden kiistojen välillä.


title: Paavius uudella ajalla

text: 2000-luvulle tultaessa paaviudesta kehittyi yhä hengellisempi instituutio ja nykyaikana se nauttii laajaa arvostusta ja kannatusta eri puolilla maailmaa. Nykyaikana paavi on tärkeä moraalivaikuttaja ja hänen mielipiteitään kuunnellaan laajalti.


title: Paavius uudella ajalla

text: Paaviuden kehityksen kannalta 1800- ja 1900-luvun tärkeimpiin tapahtumiin kuului paaviuden ja modernisoituvan maailman välinen yhteentörmäys, joka viilensi konservatiivisen paaviuden suhteita modernisoituvaan maailmaan.


title: Paavius uudella ajalla

text: Syvästi uskonnollisten hurskaiden kardinaalien valitseminen paaviksi 1800-luvun alkupuoliskolla oli omiaan pahentamaan vanhoillisen paavinistuimen kiistaa uudistuvan maailman kanssa. Esimerkiksi Leo XII oli hyvin taantumuksellinen ja vailla kunnollista suhteellisuudentajua, minkä vuoksi hän muun muassa lopetti isorokkorokotusten antamisen Kirkkovaltiossa sekä sulki Rooman juutalaiset ghettoon.


title: Paavius uudella ajalla

text:
Toiveet Kirkkovaltion vanhan pappisjohtoisen hallintojärjestelmän muuttamisesta kokivat kolauksen 1800-luvun alkupuolella, sillä vaikka uudistusmieliset paavit saattoivat yrittää uudistaa vanhaa Kirkkovaltiota, peruivat heidän seuraajansa nämä uudistukset nopeasti. Esimerkiksi paavi Gregorius XVI perui edeltäjänsä Pius VIII:n uudistukset, joilla oli yritetty modernisoida Kirkkovaltiota. Kirkkovaltiota pidettiinkin Gregorius XVI:n paavinkaudella yhtenä Euroopan takapajuisimpana maana. Samalla Gregorius XVI antoi tukensa erilaisille sananvapautta rajoittaneille toimille eri puolilla Eurooppaa, koska Kirkkovaltio oli sotilaallisesti riippuvainen näiden Euroopan valtioiden antamasta tuesta. Gregorius XVI tuomitsi sananvapauden muun muassa kiertokirjeessään "Mirari vos":
Toinen paaviuden ja modernisoituvan maailman välistä kuilua syventänyt kiertokirje laadittiin Pius IX:n paavinkauden aikana 1864. Siitä teki kuuluisan sen liitteenä ollut "Syllabus errorum", erehdysten luettelo. Luettelossa paavi tuomitsi kahdeksankymmentä modernia harhaoppina pitämäänsä asiaa, muun muassa omantunnonvapauden, protestantismin, siviiliavioliiton sekä sosialismin. "Syllabus errorum" luokitteli harhaopit kymmeneen eri ryhmään:


title: Paavius uudella ajalla

text: Luettelon kahdeksaskymmenes kohta tuomitsi väitteen, jonka mukaan ”"Rooman paavi voisi ja että hänen tulisi sopia edistyksen, vapaamielisyyden ja modernin kulttuurin kanssa"”. Toteamuksen nimittäminen harhaopiksi loi syvän kuilun vanhoillisen paaviuden ja uudistuvan Euroopan välille.


title: Paavius uudella ajalla

text: Vasta vuosina 1878–1903 hallinnut paavi Leo XIII otti ensimmäiset askeleet modernisoituvan maailman uudelleenarviointiin. Tämän hän teki yleiskirjeellään "Rerum novarum", jossa modernia yhteiskuntaa ei enää torjuttu. Tosin jo Leo XIII:n seuraaja Pius X vaati kaikkia pappeja vannomaan, etteivät he kannata modernismia. Samalla Pius X:n kaudella perustettiin niin sanottu ”paavillinen salainen poliisi”, joka etsi modernismia kannattavia pappeja ja piispoja.


title: Paavius uudella ajalla

text: Paavin ja modernisoituvan maailman välit kuitenkin lämpenivät Pius X:n seuraajien aikana, mutta vasta 1960-luvulla modernismin vainonta ja tieteen jyrkkä erottaminen teologiasta loppuivat. Paavali VI:n aikana useat katoliset teologian professorit saivat opettaa yliopistoissaan, vaikka heidän näkemyksensä saattoivatkin poiketa katolisen kirkon virallisista näkemyksistä, mutta Johannes Paavali II:n kaudella joiltain katolisilta teologeilta on viety lupa opettaa omia näkemyksiään. Nykypäivään tultaessa paavius on kuitenkin muuttunut huomattavasti Gregorius XVI:n ajalta, ja esimerkiksi tieteen kehittyessä Johannes Paavali II joutui muun muassa toteamaan, että ”evoluutioteoria on enemmän kuin hypoteesi”.


title: Paavius uudella ajalla

text: Vuoden 1958 konklaavi valitsi Pius XII:lle seuraajaksi Angelo Giuseppe Roncallin, josta tuli niin sanottu ”välikauden paavi”. Hän otti paavilliseksi nimekseen nimen Johannes XXIII, ja myöhemmän autuaaksi julistamisensa jälkeen häntä kutsutaan nimellä Autuas Johannes XXIII. Paavina hän ei käyttänyt samanlaista yksinvaltaa kuten edeltäjänsä, eivätkä kardinaalit aina edes totelleet häntä. Paavi yllättikin kardinaalinsa ilmoittamalla näille tammikuussa 1959, että hän aikoi kutsua koolle Vatikaanin toisen kirkolliskokouksen. Tämä oli yllättävää, sillä Vatikaanin ensimmäisen kirkolliskokouksen jälkeen, jossa paavi julistettiin opiltaan erehtymättömäksi, luultiin ettei uutta kirkolliskokousta enää tarvittaisi. Aluksi paavillinen kuuria yritti jarruttaa kirkolliskokouksen koolle kutsumista ilmoittamalla järjestelyjen kestävän vuosikymmeniä, mutta paavi pysyi mielipiteessään. Jo kahden vuoden kuluttua 11. lokakuuta 1962 järjestelyt oli tehty ja kirkolliskokous saattoi alkaa.


title: Paavius uudella ajalla

text: Vatikaanin toinen kirkolliskokous oli erittäin merkittävä tapahtuma katolisen kirkon kannalta ja se on katolisen kirkon merkittävimpiä tapahtumia 1900-luvulla. Kirkolliskokous aiheutti käänteen katolisen kirkon suhtautumisessa muihin kristillisiin kirkkoihin ja uskontoihin. Kirkolliskokouksen seurauksena katolisen kirkon käsitys itsestään muuttui, sekä sen käsitys modernisoituvaan maailmaan. Varsinkin jälkimmäinen muutos oli erittäin merkittävä, koska paavinistuimen konflikti tieteen ja modernismin kanssa oli leimannut koko uuden ajan paaviutta ja näkynyt selvästi varsinkin 1800- ja 1900-luvulla hallinneiden paavien politiikassa.


title: Paavius uudella ajalla

text: Vatikaanin toinen kirkolliskokous poikkesi suuresti edellisistä kirkolliskokouksista, sillä kyseisessä kirkolliskokouksessa uudistettiin suuresti vanhanaikaisena pidettyä katolista kirkkoa. Esimerkiksi 90 vuotta ennen Vatikaanin toisen kirkolliskokouksen alkua pidetty Vatikaanin ensimmäinen kirkolliskokous ei ollut uudistanut katolista kirkkoa vaan vahvistanut paavin valtaa. Lisäksi Vatikaanin toisessa kirkolliskokouksessa valmistellut asiakirjat pyrittiin kompromissiratkaisujen avulla hyväksymään mahdollisimman suurilla äänienemmistöillä, toisin kuin esimerkiksi Vatikaanin ensimmäisessä kirkolliskokouksessa, jossa paavi Pius IX oli vastustanut useita kompromisseja ja vienyt paavin tahdon läpi suuresta vastustaneesta oppositiosta huolimatta.


title: Paavius uudella ajalla

text: Vatikaanin toisen kirkolliskokouksen tuloksia olivat muun muassa kuusitoista hyväksyttyä asiakirjaa. Neljä konstituutioksi kutsuttua dokumenttia olivat erityisen tärkeitä:


title: Paavius uudella ajalla

text: Kirkolliskokouksen hyväksymiin päätöksiin kuului myös yhdeksän dekriittiä, jotka liittyvät sosiaalisiin viestintätapoihin, katolisiin itäkirkkoihin, ekumeniaan, piispoihin, pappien koulutukseen, sääntökuntiin, maallikkoapostolaatteihin sekä pappeihin ja lähetystyöhön. Kirkolliskokous myös hyväksyi kolme lausuntoa, joiden aiheena olivat kristillinen kasvatus, ei-kristilliset uskonnot ja uskonnonvapaus.


title: Paavius uudella ajalla

text: Vatikaanin toinen kirkolliskokous myös kehotti katolisia yhteistyöhön sekä keskusteluun muidenkin uskontojen kuin vain kristinuskon kanssa. Kirkolliskokouksen asiakirjaan liittyen myös julkaistiin kannanotto, jossa kirkko sanoutui irti juutalaisvastaisuudesta.


title: Paavius uudella ajalla

text: Kirkolliskokous myös otti sitä edeltäneestä Vatikaanin ensimmäisestä kirkolliskokouksesta poikkeavan linjan hyväksymällä uskonnonvapauden vetoamalla ihmisarvoon sekä kristilliseen uskonkäsitykseen. Kanta poikkesi suuresti Vatikaanin ensimmäisen kirkolliskokouksen aikaisen paavi Pius IX:n julistuksista, joilla paavinistuin oli vielä alle sata vuotta aiemmin ilmoittanut vastustavansa uskonnonvapautta nimeämällä sen harhaopiksi.


title: Paavius uudella ajalla

text: Paavi Johannes Paavali II oli kuollessaan hallinnut katolista kirkkoa lähes 27 vuotta aina vuodesta 1978 saakka. Hänen pontifikaattinsa oli ollut pisin sitten 31 vuotta paavina toimineen Pius IX:n, joka oli paavina vuosina 1846–1878.


title: Paavius uudella ajalla

text: Johannes Paavali II oli paavina voimakas ja yksinvaltainen persoona, joka johti kirkkoa edeltäjiään konservatiivisemmin ja tiukemmin. Hän esimerkiksi nimitti paavina ollessaan piispoja tärkeille piispanistuimille yksinvaltaisesti ja paikoin myös vastoin paikallisten hiippakuntien yleistä tahtoa, julisti vuonna 1995 naispappeutta koskeneet kysymykset loppuunkäsitellyiksi ja samalla ilmoitti, että ”kirkolla ei ole mitään arvovaltaa antaa pappisvihkimystä naisille” ja myös vaati kaikkia kirkon jäseniä pitäytymään tässä ratkaisussa.


title: Paavius uudella ajalla

text: Johannes Paavali II oli ollut myös ensimmäinen mediapaavi. Voimakkaalla ja näkyvällä esiintymisellään hän sai paljon medianäkyvyyttä maailmassa, ja pitkän virkakautensa aikana hänestä tuli tärkeä moraalivaikuttaja. Esimerkiksi Johannes Paavali II:n merkitys kommunismin luhistumiseen itäisessä Euroopassa ja varsinkin Puolassa oli erityisen suuri.


title: Paavius uudella ajalla

text: Joseph Alois Ratzinger valittiin 2005 konklaavissa Johannes Paavali II:n seuraajaksi neljän äänestyskerran jälkeen. Hän otti paavilliseksi nimekseen Benedictus XVI. Kardinaalina Ratzingeria pidettiin katolisen kirkon konservatiivisen siiven johtohahmona, joka on korostanut opin puhtautta, vastustaa ehkäisyä, tuomitsee homoseksuaalisuuden, naispappeuden ja radikaalifeminismin sekä vastustaa keskustelua pappien selibaatin poistamisesta. Lisäksi Ratzinger uskonopin kongregaation johtajana oli myös osavastuullinen Vatikaanin kielteiseen suhtautumiseen vapautuksen teologiaa kohtaan. Hänen näkemyksensä mukaan katolinen kirkko on ainoa oikea kirkko, ja kardinaalikaudella hänen suhtautumisensa viime aikoina alkaneeseen uskontojen lähentymiseen ja vuoropuheluun oli hyvin jyrkkä. Ihmisenä häntä pidetään kuitenkin miellyttävänä, älykkäänä, pohdiskelevana, uutterana ja kohteliaana sekä hieman ujona verrattuna muuten vahvaan maineeseensa. Monissa suhteissa Benedictus XVI näyttää paavina lieventäneen näkemyksiään aikaisempaan verrattuna.


title: Leiopelma pakeka

text: Leiopelma pakeka on yksi Uuden-Seelannin neljästä primitiivisestä sammakkoeläimestä.


title: Leiopelma pakeka

text: "L. pakeka" elää vain kahdella pienellä, Maudin ja Motuaran, saarella Marlborough Soundsilla Uuden-Seelannin Eteläsaaren pohjoisosissa.


title: Leiopelma pakeka

text: Sammakolla on esihistoriallinen häntälihas, vaikkei sillä häntää olekaan. Sen silmät ovat pyöreät ja sillä ei ole ulkoista tärykalvoa. Sammakot eivät elä nuijapäävaihetta vaan kehittyvät munassa olevan hyytelömäisen massan sisällä joten ne eivät tarvitse kehittyäkseen vettä, jossa uida. Sen sijaan aikuiset sammakot tarvitsevat ehdottomasti kostean elinympäristön sillä ne kuolevat nopeasti kuivissa olosuhteissa. Sammakot elävät yleensä kosteissa onkaloissa lohkareiden alla suojassa.


title: Leiopelma pakeka

text: "L. pakeka" -sammakkoa on vaikea löytää harvinaisuutensa vuoksi sekä siksi, että niiden suojaväri on hyvä, ne ovat yöeläimiä eivätkä ne kurnuta. Sammakot ovat tavallisimmin tummanruskeita ja niissä on vaaleanruskeita sekä tummia laikkuja.


title: Leiopelma pakeka

text: Vuoteen 1996 asti sammakoita eli ainoastaan Maudin saarella. Koska elinala oli erittäin pieni ja mahdollisen luonnonkatastrofin sattuessa olisi laji voinut kuolla sukupuuttoon, noin 300 sammakkoa siirrettiin 25 kilometrin päähän Motuaran saarelle.


title: Palacio Legislativo

text: Palacio Legislativo on Uruguayn parlamenttirakennus. Se sijaitsee maan pääkaupungissa Montevideossa. Rakennuksen rakennustyöt käynnistettiin vuonna 1908, ja ne saatiin päätökseen vuonna 1925. Uusklassista arkkitehtuuria edustava rakennus vihittiin virallisesti käyttöön 25. elokuuta vuonna 1925, kun Uruguayn itsenäisyysjulistuksesta tuli kuluneeksi sata vuotta.


title: Vaaleanpunaisen pantterin jäljillä

text: Vaaleanpunaisen pantterin jäljillä on vuonna 1982 ensi-iltansa saanut Vaaleanpunainen pantteri -sarjan elokuva. Se on järjestyksessään sarjan kuudes. Elokuva tehtiin edesmenneen, aikaisemmissa Pantteri-elokuvissa esiintyneen Peter Sellersin muistoksi. "Vaaleanpunaisen pantterin jäljillä" koostuu lähinnä aikaisemmista elokuvista pois leikatuista kohtauksista, joilla saatiin myös Sellersin esittämä tarkastaja Clouseau mukaan elokuvaan vielä kerran. Sellersiä lukuun ottamatta mukana elokuvassa on joukko vanhoja Pantteri-sarjan näyttelijöitä, kuten Herbert Lom, Burt Kwouk, Graham Stark, sekä André Maranne. Elokuvaa tuotettiin samaan aikaan kuin sen jatko-osaa "Vaaleanpunaisen pantterin kirous".


title: Vaaleanpunaisen pantterin jäljillä

text: Elokuvassa palataan taas kerran elokuvasarjan alkulähteille, sillä filmin alussa arvokas timantti nimeltä Vaaleanpunainen pantteri varastetaan. Kömpelö ranskalaisetsivä Jacques Clouseau alkaa tutkia jälleen tapausta ja epäilykset kohdistuvat jo kolmannen kerran "Vaaleanpunaisen pantterin" historiassa Sir Charles Lyttoniin (David Niven), jota Clouseau lähtee etsimään Englannista. Matkalla hänen lentokoneensa kuitenkin haaksirikkoutuu ja Clouseau katoaa salaperäisesti jälkiä jättämättä. Yleisesti Clouseaun uskotaan kuolleen, mutta toimittaja Marie Jouvet (Joanna Lumley) epäilee Clouseaun olevan hengissä ja piileskelevän jossakin.


title: Vaaleanpunaisen pantterin jäljillä

text:
Jouvet haastattelee Clouseaun ystäviä ja vihamiehiä, jotka muistelevat Clouseauta ja kertovat hänen elämänsä vaiheista. Haastateltavina ovat mm. Clouseaun kiinalainen miespalvelija Cato Fong (Burt Kwouk), ylikomisario ja Clouseaun esimies Charles Dreyfus (Herbert Lom), Clousean isä (Richard Mulligan) ja Clouseaun entinen avustaja Hercule Lajoy (Graham Stark). Ääneen pääsevät myös Clouseaun useiden epäilysten kohde, herrasmiesvaras Lytton (David Niven) ja tämän nykyinen ja Clouseaun entinen vaimo (Capucine).
"Video-oppaassa" vuodelta 1994 Asko Alanen sanoo itse elokuvan tarjoavan paljon ennennäkemätöntä törmäilyä, mutta hänestä kehyskertomus haastatteluineen ei toimi. Hän antaa elokuvalle kolme tähteä viidestä, mikä vastaa sanallista arviota ”hyvä”. "VideoHound’s Golden Movie Retriever" antaa elokuvalle kaksi tähteä neljästä.


title: Kadonnut maailma

text: Kadonnut maailma tarkoittaa seuraavia asioita:


title: Palacio Salvo

text: Palacio Salvo on rakennus Uruguayn pääkaupungissa Montevideossa, Plaza Independencia -aukion laidalla. Sen on suunnitellut italialaissyntyinen arkkitehti Mario Palanti. Rakennus valmistui vuonna 1928, ja 84 metriin kohoavana se oli tuolloin Etelä-Amerikan korkein rakennus. Siinä on yhteensä 27 kerrosta.


title: Phyllis Curtin

text: Phyllis Curtin (o.s. Smith; 3. joulukuuta 1921 Clarksburg, Länsi-Virginia – 4. kesäkuuta 2016 Great Barrington, Massachusetts) oli yhdysvaltalainen sopraanolaulaja.


title: Phyllis Curtin

text: Curtin syntyi Länsi-Virginiassa ja antoi oopperadebyyttinsä Lisan roolissa Pjotr Tšaikovskin teoksessa "Patarouva" Bostonissa vuonna 1946. Hän piti ensimmäisen resitaalinsa New Yorkin "Town Hallissa" 1950.


title: Phyllis Curtin

text: Curtin esiintyi uransa aikana mm. New Yorkin kaupunginoopperassa, Teatro Colónissa, Wienin valtionoopperassa ja Milanon La Scalassa. Metropolitan-oopperan-debyyttinsä hän teki vuonna 1961.


title: Phyllis Curtin

text: Curtin loi myös akateemisen uran työskentelemällä dekaanina Yalen yliopistossa vuodesta 1974 ja Bostonin yliopistossa 1981–1997. Hän vetäytyi lavalta vuonna 1984.


title: Phyllis Curtin

text: Curtin kuoli 94-vuotiaana Massachusettsin Great Barringtonissa 4. kesäkuuta 2016.


title: Eaten Back to Life

text: Eaten Back to Life on Cannibal Corpsen ensimmäinen studioalbumi. Se julkaistiin 17. elokuuta 1990 Metal Blade Recordsin kautta.


title: Eaten Back to Life

text: Albumi oli kielletty Saksassa (sensuroituja versioita oli saatavilla, mutta kielto kumottiin kesäkuussa 2006) ja muissa maissa väkivaltaisen kannen takia.


title: Eaten Back to Life

text: Glen Benton yhtyeestä Deicide ja Francis H. Howard yhtyeestä Opprobrium lauloivat taustavokaalit kappaleissa "A Skull Full of Maggots" ja "Mangled".